Pameran Karya Tiga dan Dua Dimensi Anis Che Mat dalam Facing the Mask

Untuk mendapatkan maklumat terkini, ikuti kami melalui Telegram

Kuala Lumpur – Pameran Anis Che Mat: Facing The Mask di Ruang Kreatif Galeri Seni, Pusat Pelancongan Malaysia, Jalan Ampang yang bermula dari 14 April hingga 14 Jun 2023 merupakan sebuah pameran solo yang mempamerkan karya-karya lakaran, lukisan, catan dan arca oleh artis muda, Anis Che Mat.

Tanpa bayaran masuk, pameran ini mempamerkan lebih 50 karya yang dihasilkan dari tahun 2016 hingga 2022. Pameran ini memaparkan pengkajian Anis terhadap siri lukisan dan catan figura yang mula dihasilkan sejak tujuh tahun lalu.  Apabila COVID-19 melanda seluruh dunia, Anis mula memberikan tumpuan pada siri-siri arca topeng hingga kini. Beliau yang meminati seni penghasilan topeng mendapat ilham berkarya ketika wabak pandemik maut itu melanda negara dan menyebabkan rakyat terpaksa berkurung di rumah.

Dalam erti kata lain, Facing The Mask atau di sebalik topeng ialah refleksi Anis terhadap cabaran kehidupan manusia semasa COVID-19 menerusi penghasilan topeng-topeng muka.

Mengenai persoalan menggunakan facing the mask dan bukan facing the virus, Anis menjawab ketika kita memakai topeng atau pelitup separuh muka dan melihat cermin, kita melihat wajah kita tersembunyi di sebaliknya.

“Baik atau buruk wajah kita, wajah tersebut terlindung dan tidak dapat dilihat oleh orang lain. Jika buruk, kita tentu dapat menyembunyikannya di sebalik topeng. Jika elok pula, niat untuk mempamerkannya terhalang oleh topeng,” kata Anis yang turut melihat pemakaian pelitup muka kini menjadi “topeng” wajib untuk setiap individu mendepani penularan COVID-19.

“Gabungan fesyen dan situasi ketika ini memberi inspirasi kepada saya untuk berkarya yang melihat perspektif orang ramai mengenai penggunaan topeng yang berbeza daripada menggunakan pelitup muka bagi melindungi keselamatan kesihatan peribadi,” tambah Anis, yang juga salah seorang peserta Bakat Muda Sezaman 21.

Untuk Bakat Muda Sezaman kali ini, beliau mempertaruh idea eksperimen sosial mengenai COVID-19, malah mengingatkan kita mengenai sejarah pandemik yang telah meragut banyak nyawa. Seperti dimaklumi topeng adalah satu objek “ikonik” yang menjadi keperluan ketika ini tanpa wujud persempadanan bangsa, pangkat, pendapatan dan kepercayaan,” jelas Anis lagi.

Antara karya Anis yang dipamerkan termasuklah Plague-Punk I yang dihasilkan pada tahun 2017 diperbuat daripada kulit, besi keluli dan tread berukuran 30 sentimeter X 45 sentimeter X 20 sentimeter, berharga RM1,700, Slip-Punk I (2020/kulit, besi keluli & renda/30 cm X 45 cm X 20 cm/RM2,200), Call The Doctor II (2020/pensil warna atas kertas kraf/60 cm X 90 cm/RM2,800), Persona I, II & III (2021/arang & pastel lembut atas kertas/RM2,500 sekeping), dan Joker I (2022/kulit, besi keluli & tread/30 cm X 45 cm X 20 cm/RM2,500).

Anis turut mempamerkan karya yang paling disukainya dan paling sukar dihasilkan, yang mengambil masa dua bulan – paling lama, iaitu Black Death II pada tahun 2021 daripada kulit dan cat minyak atas aluminium, berukuran 180 sentimeter X 120 sentimeter berharga RM8,000.

Perasmian pameran Anis Che Mat: Facing The Mask telah disempurnakan oleh pensyarah kanan Kolej Pengajian Seni Kreatif, Universiti Teknologi MARA, Shah Alam, Dr. Fuad Arif pada 21 Mei lalu.

Turut hadir ialah kurator/kuratis pameran, Faizal Sidik, ibu bapa Anis dari Kelantan, para tetamu jemputan dan peminat seni tanah air.


Pejabat China Publishing Group Dirasmikan di Malaysia

Kuala Lumpur – Majlis Perasmian Pejabat China Publishing Group di Malaysia telah disempurnakan oleh YB Senator Datuk Seri Prof. Dr. Awang Sariyan, Pengerusi Lembaga Pengelola Dewan Bahasa dan Pustaka (DBP) di aras 5, Wisma DBP pada pagi tadi.

Dalam ucapan perasmian, YB Senator Datuk Seri Profesor Dr. Awang Sariyan menyatakan harapan beliau agar beberapa projek kerjasama antara DBP, Persatuan Kebudayaan Han Malaysia dengan China Publishing Group yang merangkumi bidang penerbitan, penterjemahan dan kebudayaan akan dapat direalisasikan bersempena dengan ulang tahun ke-50 hubungan diplomatik Malaysia-China.

“Saya berharap Persatuan Kebudayaan Han Malaysia dapat mengusahakan terjemahan karya agung dan bahan ilmu dalam bahasa Melayu ke dalam bahasa Mandarin,” kata YB Senator Datuk Seri Profesor Dr. Awang Sariyan.

Tambah YB Senator Datuk Seri Profesor Dr. Awang Sariyan, China Publishing Group sebagai penerbit besar yang saban tahun menerbitkan hampir 2000 judul buku dapat menjadi sumber bahan, seperti karya agung klasik China, serta bahan ilmu dalam pelbagai bidang untuk diterjemahkan dan diterbitkan dalam bahasa Melayu.

Beliau turut mengalu-alukan kerjasama antara DBP, Persatuan Kebudayaan Han Malaysia dengan China Publishing Group. Kerjasama ini menjadi tanda hubungan persahabatan antara Malaysia dengan China, khususnya dalam bidang ilmu, sastera dan penerbitan.

Menurut Dr. Wu Wenxue, Pengurus Besar China Publishing menerusi ucapannya, kerjasama yang diadakan tersebut dapat mengukuhkan hubungan antara Malaysia dengan China serta meningkatkan usaha dalam konteks pelesenan penerbitan, kegiatan penterjemahan dan penjenamaan produk penerbitan.

YBhg. Dato’ Goh Hin San, Presiden Persatuan Kebudayaan Han Malaysia melalui kata alu-aluanya juga turut berharap agar kerjasama penerbitan tersebut akan memberikan manfaat kepada rakyat Malaysia dan China. Jelas YBhg. Dato’ Goh, dengan adanya pejabat China Publishing Group, pelbagai kegiatan kesusasteraan dan kebudayaan juga dapat diadakan.

Turut hadir dalam majlis perasmian tersebut ialah Tuan Haji Mohd Salahuddin Dato’ Paduka Mohamed, Pengarah Jabatan Pengembangan Bahasa dan Sastera DBP, YBrs. Dr. Rosmani Omar, Ketua Editor Bahagian Majalah DBP dan Puan Mariati Josepha Mustafa, Ketua Bahagian Pengeluaran dan Penyelarasan Penerbitan DBP.


Sambutan Minggu Perpaduan 2023 Negeri Kedah Pererat Hubungan Pelbagai Kaum

Untuk mendapatkan maklumat terkini, ikuti kami melalui Telegram

Sungai Petani – Sebanyak 17 rakan strategik daripada pelbagai agensi tampil memeriahkan Sambutan Minggu Perpaduan 2023 Peringkat Negeri Kedah anjuran Jabatan Perpaduan Negara dan Integrasi Nasional (JPNIN) Negeri Kedah yang bertujuan membentuk sebuah negara pelbagai kaum yang harmoni, sejahtera dan stabil di Central Square, Sungai Petani, Kedah, semalam.

Antara rakan strategik yang menyertai program tersebut termasuklah Pejabat Daerah Kuala Muda, Arkib Negara Malaysia Negeri Kedah/Perlis, Majlis Perbandaran Sungai Petani, Ibu Pejabat Polis Daerah Kuala Muda, Pejabat Kesihatan Daerah Kuala Muda, Jabatan Penjara Sungai Petani, Muzium Arkeologi Lembah Bujang dan Agensi Antidadah Kebangsaan Daerah Kuala Muda.

Tidak ketinggalan, Perpustakaan Awam Negeri Kedah, Angkatan Pertahanan Awam Malaysia, Lembaga Pemasaran Pertanian Persekutuan, Perbadanan Tabung Pendidikan Tinggi Nasional, Pertubahan Keselamatan Sosial, Kolej Komuniti Baling, Sekolah Kebangsaan Sultan Mudzaffar Shah dan Universiti Teknologi Mara Cawangan Kedah turut bersama-sama dalam program berkenaan.

“Melalui pelbagai pameran yang dipamerkan, banyak ilmu dan maklumat terkini berkaitan dengan perpaduan dapat diperoleh oleh penduduk yang berkunjung ke program tersebut,” kata Pengarah JPNIN Negeri Kedah, Tuan Haji Ahmad Puat Haji Junus.

Pada masa yang sama, beliau juga menyatakan bahawa program Bicara Perpaduan menerusi slot “Perpaduan dalam Kepelbagaian” adalah antara program yang terbaik berikutan maklumat yang disampaikan oleh barisan penceramah dapat dijadikan  panduan untuk mengeratkan hubungan baik antara rakan lain yang terdiri daripada pelbagai kaum itu.

Pengisian dalam program Bicara Perpaduan berkenaan disampaikan oleh Pengarah Urusan Murtadha Dakwah Centre, Encik Mohammad Yaakob Yusra, Penolong Pengarah (Sektor Integriti) Jabatan Pendidikan Negeri Pulau Pinang, Vijay Ganesan Subramaniam, Timbalan Pengerusi Persatuan Penganut Buddha Masyarakat Siam Utara (Kharawat), Ai Lun, manakala Encik Azwan Jamaluddin bertindak sebagai moderator dalam program tersebut.

Selain pameran daripada pelbagai agensi, terdapat juga acara menarik lain yang diadakan seperti Pertandingan Cita Rasa Menu Kami dan Penyampaian Bakul Rahmah Rukun Tetangga (RT) Cares.

Acara kemuncak program tersebut ialah penyampaian hadiah Pertandingan Akhir Busana Perpaduan 2023 yang dimenangi oleh Puan Jamilah Abu Hassan sebagai juara pertandingan, Puan Zurina Saad memenangi tempat kedua, manakala Puan Nur Anis Johari memenangi tempat ketiga.


50 Tahun Pemergian P. Ramlee: Citra yang Ditinggalkan dalam Filem Terakhir

Laksamana Do Re Mi merupakan filem terakhir yang dihasilkan dan dilakonkan oleh Seniman Agung Tan Sri P. Ramlee. Tarikh 29 Mei 2023 menandakan genap 50 tahun P. Ramlee meninggalkan kita semua. Selepas 50 tahun pemergian beliau, karya-karyanya terus digali bagi mendapatkan makna-makna tertentu. Perkataan Laksamana yang menjadi tajuk filem ini merujuk kepada pangkat tertinggi dalam tentera laut, seakan-akan seniman ini sudah mencapai kemuncak dalam pengkaryaan sebelum pergi buat selama-lamanya.

P. Ramlee dalam filem ini telah dilantik sebagai Laksamana Do bersama-sama dua orang rakannya, iaitu Laksamana Re dan Laksamana Mi. Imej terakhir beliau di layar perak ialah terbang ke langit di atas tikar, tanpa diketahui arah tuju. Sebelum terbang, watak laksamana bertiga tersebut berlari menyeberang sungai di atas jambatan. Sungai merupakan lambang penghijrahan, sebagaimana yang pernah ditampilkan dalam filem Pendekar Bujang Lapok (1959).

Setelah berbakti kepada negara dengan menumpaskan Menteri Fasola yang jahat, Raja telah menghadiahkan kepada mereka tiga orang dayang istana yang sudah tua. Apakah yang dapat dibaca daripada babak ini? Adakah mungkin ini satu sindiran; pembesar negara tidak menghargai pengorbanan dan jasa para pahlawan yang telah bermandi darah di medan tempur sedangkan mereka hanya duduk menunggu sahaja di istana? Atau ini keluhan P. Ramlee sebagai anak seni? Setelah berhempas-pulas berjuang untuk seni tanah air, mereka tidak dihargai dengan setimpal dan perlu “berhijrah” ke alam lain, barulah jasa mereka akan disebut-sebut?

Untuk kali terakhir, mereka naik tikar dengan berdiri, tidak lagi duduk bersila seperti sebelumnya. Dialog terakhir dalam filem terakhir lakonan Seniman Agung ini ialah ‘’Hei,mampuslah!’’, yang diucapkan oleh A.R Tompel. P. Ramlee hanya ketawa mengejek melihat insiden lucu di bumi. Adakah P. Ramlee meninggalkan tanda-tanda yang dapat dibaca sebagai ‘’Kami akan pergi dan nasib anak seni akan terus menjadi jenaka, tidak dipedulikan oleh sesiapa?

Satu lagi hal yang menarik untuk diperhatikan ialah lagu Tiga Sahabat yang menjadi runut bunyi Laksamana Do Re Mi. Lagu ini dikatakan lagu terakhir yang dinyanyikan oleh P. Ramlee di layar perak. Lagu Tiga Sahabat disadur dari Aikoku Koshinkyoku, sebuah lagu yang dicipta ketika meletus Perang Cina-Jepun ke-2 pada tahun 1937. Kerajaan Jepun menganjurkan satu sayembara mencipta lagu bagi menyuburkan semangat kenegaraan dalam kalangan rakyatnya. Pendudukan Jepun telah menyebarluaskan lagu ini bukan sahaja di Tanah Melayu, malah di Indonesia dan juga Filipina.

Dapat dikatakan hampir semua yang terlibat dalam Laksamana Do Re Mi pernah mengalami kehidupan di zaman pendudukan Jepun. Lagu yang penuh semangat ini dipilih oleh P. Ramlee ketika tiga sahabat terbang di atas tikar pandan buat pertama kali ke angkasa untuk mencari kerja dan memulakan hidup baru. Lirik Aikoku Koshinkyoku mengobarkan semangat Asia Raya dengan baris yang berbunyi;

Lihatlah fajar menyingsing di ufuk timur

Lirik versi bahasa Melayu adalah seperti berikut;

Dalam lagu asal, citra “fajar menyingsing” digunakan bagi sebuah negara yang akan bangkit merdeka. Citra yang sama turut digunakan dalam sebuah lagi lagu patriotik tempatan, iaitu Bahtera Merdeka. Negara yang selama ini berada dalam kegelapan (malam) akan berada dalam keadaan cerah (subuh) dan matahari membawa harapan untuk kemakmuran.

P. Ramlee memahami pengkaedahan Melayu dalam lagu ini; ada unsur tawaduk, percaya kepada nasib dan ujian hidup, percaya kepada rezeki, percaya bahawa sabar akan membawa berkat serta mementingkan kebaktian dan bukan kekayaan. Baris ‘’kerana ingin berbakti untuk sesama manusia’’ menggambarkan diri P. Ramlee sendiri sebagai seorang pejuang seni yang merendah diri dan lebih mementingkan nilai manusiawi. Lagu yang sering dinyanyikannya sebelum bergelar anak seni dinyanyikan kembali untuk filem terakhirnya. Apakah P. Ramlee sengaja ingin mengimbau kenangan atau ada sesuatu pada semangat lagu tersebut yang mesti diulang pesan?

Senjata hikmat yang diberikan kepada Do, Re dan Mi dimanfaatkan sebaik-baiknya. Jika mahukan kekayaan, mereka boleh terus minta diberikan wang dan harta. Tetapi mereka meminta ditunjukkan peluang pekerjaan melalui teropong hikmat. P. Ramlee menekankan konsep ikhtiar walaupun dalam gaya komedi. Re marah bila Do meminta teropong hikmat menunjukkan nombor ekor yang bakal “menang” minggu depan. Dalam sebuah pertandingan mencari pendekar, mereka juga berikhtiar dengan meminta diberikan “makjun kuat salasa” untuk menjadikan mereka lebih gagah. Mereka juga meminta teropong hikmat menunjukkan cara mengalahkan Fasola,bukannya meminta agar Fasola terus mati.

Dengan persembahan yang penuh komedi dan lawak-lawak yang dianggap agak kasar, pesan Islamik dalam filem terakhir Seniman Agung ini masih dapat dibaca. Namun setelah selesai penggambaran Laksamana Do Re Mi, P.Ramlee telah merancang untuk menerbitkan dan mengarahkan filem Sandera, yang diadaptasi daripada novel Arenawati (Sasterawan Negara).

Penggambaran dijangka bermula pada Januari 1973. Lebih seribu orang pelakon, termasuk pelakon tambahan diperlukan. P. Ramlee mahu membuat penggambaran di Sulawesi, Indonesia. Badan-badan seperti PERNAS, UDA dan MARA turut disarankan supaya memberi bantuan modal untuk produksi Sandera. Walau bagaimanapun, hasrat ini tidak kesampaian dan P. Ramlee pun menghembuskan nafas terakhirnya pada 29 Mei 1973.


Pemangku Raja Perlis Merasmikan Majlis Penutup Sambutan Minggu Perpaduan Peringkat Negeri Perlis 2023

Untuk mendapatkan maklumat terkini, ikuti kami melalui Telegram

Kangar – “Usaha untuk memperkasakan perpaduan melalui pembangunan negara bangsa perlu dilaksanakan seawal usia kanak-kanak. Kita sebagai rakyat bermentaliti kelas pertama dalam segala tindakan yang cintakan keharmonian seharusnya memperkasakan usaha bersama untuk memastikan Malaysia kekal sebagai sebuah negara yang kukuh teras perpaduannya untuk generasi masa kini, demi masa depan kelak.“

Demikian dititahkan oleh Pemangku Raja Perlis, Tuanku Syed Faizuddin Putra Jamalullail ketika berkenan berangkat merasmikan Majlis Penutup Sambutan Minggu Perpaduan Peringkat Negeri Perlis 2023 bersempena dengan Sambutan Ulang Tahun Keputeraan Ke-80 Duli Yang Maha Mulia Tuanku Raja Perlis Tahun anjuran Jabatan Perpaduan Negara dan Integrasi Nasional Negeri Perlis, Kementerian Perpaduan Negara di Dataran Dato Sheikh Ahmad Kangar.

Keberangkatan tiba baginda bersama-sama Raja Puan Muda Perlis Tuanku Hajah Lailatul Shahreen Akashah Khalil disambut oleh Setiausaha Bahagian, Bahagian Dasar dan Perhubungan Antarabangsa Kementerian Perpaduan Negara, Mohd Sobri Mat Daud dan Pengarah Jabatan Perpaduan Negara dan Integrasi Nasional (JPNIN) Negeri Perlis, Hanita Ahmad.

Tuanku Pemangku Raja Perlis turut menitahkan bahawa melalui program sebegini, masyarakat dapat mengenali budaya dan adat resam serta saling hormat menghormati antara satu sama lain. Situasi ini dapat mewujudkan satu perasaan dengan satu penyatuan dan rasa kekitaan masyarakat yang berbilang bangsa.

Jelas Tuanku Syed Faizuddin Putra lagi, penyatuan dan kebersamaan perlu ada dalam hati seluruh rakyat Perlis. Sebagai rakyat Perlis, masyarakat perlu ada jati diri, kasih sayang, rasa saling menghormati dan mempunyai perilaku berbudi bahasa kepada kekayaan tradisi, merayakan kemajmukan serta meraikan perbezaan pandangan.

Dalam majlis tersebut, Tuanku Syed Faizuddin Putra bersama-samaÂ  Tuanku Hajah Lailatul Shahreen Akashah Khalil berkenan menyaksikan persembahan silat, silambam, tarian singa, gendang panjang, persembahan cak lempong dan tarian Melayu.

Antara pengisian yang dilaksanakan bersempena dengan program tersebut ialah Larian Harmoni, Pertandingan Lensa Uniti, pameran agensi dan swasta, Pertandingan Reka Cipta Malaysia Madani Si Cilik, Festival Kesenian Etnik, Demonstrasi Seni Mempertahankan Diri, Pertandingan Cita Rasa Menu Kami, Demonstrasi Masakan Adabi, Kenduri Rakyat, Kayuhan Perpaduan, Senam Harmoni, Pertandingan Kolaj Kreatif Keluarga Si Cilik, Pertandingan Busana Si Cilik, Nostalgia Anak Kampung, Pertandingan Bercerita dan Kembara Ilmu, Explorace Perpaduan, Jualan Rahmah dan juga Pertandingan Woodball.


Kebudayaan Melayu Islam Teras Pembinaan Peradaban Negara

Kuala Lumpur – “Kebudayaan Melayu Islam ialah teras dalam pembinaan peradaban negara Malaysia,”  jelas YB Senator Datuk Seri Profesor Dr. Awang Sariyan, Pengerusi Lembaga Pengelola Dewan Bahasa dan Pustaka.

Kenyataan  tersebut  diucapkan dalam pembentangan kertas kerja beliau yang bertajuk Tamadun Melayu dalam Pembinaan Negara: Kenyataan Kini dan Kesinambungan Pemikiran Siddiq Fadzil.

Tambah beliau, kenyataan ini didokong kuat oleh Almarhum Siddiq Fadzil yang juga menyatakan sedemikian dalam siri syarahan serta penulisannya.

YB Senator Datuk Seri Profesor Dr. Awang Sariyan turut menyentuh tentang isu “Penggerhanaan Tamadun Melayu” yang malangnya dilakukan oleh sebahagian pemimpin orang Melayu sendiri yang tidak memahami, menghayati dan menghargai warisan sejarah termasuklah aspek kebudayaan, bahasa dan agama. Beliau menzahirkan harapan agar kepimpinan negara waktu sekarang dapat “membersihkan” elemen-elemen tersebut.

YBhg. Profesor Dato’ Dr. Mohammad Redzuan Othman pula membentangkan kertas kerja beliau yang bertajuk Siddiq Fadzil Idealogi Kebangkitan dan Kesedaran Islam di Malaysia.

Beliau mengupas tentang sumbangan pemikiran Almarhum Siddiq Fadzil dalam membentuk pemikiran masyarakat serta kebangkitan dan kesedaran Islam di Malaysia.

Antara idea dan pemikiran Almarhum Siddiq Fadzil ialah Manhaj Malizi (pendekatan Islam cara Malaysia yang aman), Fiqh al-Aulawiyyat (fiqh keutamaan), Fiqh al-Ta’ayush al-Silmi (hidup bersama dalam budaya damai), Islam yang Rahmatanlilalamin, Maqasid Syariah dan Mahasiswa Budiman.

YBhg. Profesor Dato’ Dr. Mohammad Redzuan pada akhir pembentangannya menyarankan agar usaha untuk mengkaji pemikiran Almarhum Siddiq Fadzil dengan lebih mendalam digerakkan untuk mengembangkannya demi kebaikan masyarakat bukan sahaja di Malaysia tetapi juga di seluruh dunia.

Seminar Fikrah Siddiq Fadzil yang membawa tema “Citra Budaya dan Peradaban Bangsa Malaysia“ telah dirasmikan oleh Yang Amat Berhormat Dato’ Seri Anwar Ibrahim, Perdana Menteri pagi tadi. Seminar yang julung kali diadakan itu berlangsung pada 30 hingga 31 Mei 2023 di Balai Budaya Tun Syed Nasir, Wisma DBP.


Pemergian Wahid Sate: Legenda Filem Komedi Tanah Air yang Tiada Ganti

Untuk mendapatkan maklumat terkini, ikuti kami melalui Telegram

Melihat susuk tubuhnya yang sederhana dengan penampilan wajah yang kelihatan sentiasa tersenyum, sama ada ketika tampil di layar perak, pentas atau khalayak umum, masyarakat pasti mengenali beliau yang dikenali sebagai Wahid Sate. Beliau merupakan  seorang bintang legenda komedi zaman kegemilangan filem Melayu sejak era 1950-an dan 1960-an. Wahid Sate cukup sinonim dengan personalitinya yang mencuit hati gara-gara tampil sebagai penjual sate dalam filem Pontianak  pada tahun 1957 yang menampilkan Maria Menado sebagai bintang utamanya.

Melalui filem itu, pengarahnya, B.N. Rao, memilih Wahid untuk melakonkan watak sebagai penjual sate yang sentiasa bergerak mencari pelanggan. Ketika menjual sate di kampung pada waktu malam itu, Wahid terserempak dengan pontianak penghisap darah.  Aksi Wahid yang sangat takut dalam menghadapi detik-detik cemas itu menarik perhatian penonton.

Filem Pontianak yang menyeramkan ini benar-benar menarik perhatian masyarakat dengan  menerima kehadiran jumlah penonton di luar jangkaan ketika ditayangkan di panggung Cathay selama tiga bulan. Filem ini turut bersaing sengit mengatasi filem Hollywood Samson and Delilah. Watak sebagai penjual sate dalam filem itu turut mudah diingati oleh masyarakat, khususnya peminat filem Melayu, yang sekali gus menjadi pengenalan kepada nama dan personalitinya.

‘Aksi lucunya sebagai penjual sate dalam filem itu memang menarik perhatian sehinggakan ada penonton dalam kalangan masyarakat Tionghua yang berkesempatan menonton filem itu juga menyapa dirinya hanya sebagai ‘Sate!’ apabila terserempak dengan beliau di luar.’ –Muhammad Hashim, penyelidik lagu dan filem Melayu.

Bukan itu sahaja, Loke Wan Tho yang menubuhkan syarikat Filem Cathay Keris bersama rakannya, Ho Ah Loke, yang tertarik dengan aksi dan lakonannya turut menggelar beliau sebagai Wahid Sate. Identiti pengenalan kepada Wahid ini juga digunakan oleh rakan-rakan anak wayang yang lain di Studio Jalan Ampas, Singapura.  Sejak itu dan setelah berlakon banyak filem, nama Wahid Sate sudah  menjadi ikon dalam dunia perfileman tanah air dengan nama beliau turut terpampang di kain rentang iklan dan poster wayang.

Nama sebenar beliau ialah Wahid bin Haji Ahmad dan dilahirkan di Inderagiri, Riau, Indonesia pada 1 Januari 1930. Ketika berusia lima tahun, Wahid berhijrah ke Singapura mengikut bapanya dan berpeluang belajar di Sekolah Melayu Geylang.  Ketika usia belianya, Wahid mula bekerja sebagai kelasi kapal menjelajah ke beberapa tempat di dunia. Setelah itu, beliau bekerja sementara di Studio Cathay Keris sebagai tukang cat untuk menghias bangunan, set dan peralatan yang digunakan untuk penggambaran filem.

Pada ketika itulah Wahid berkesempatan melihat kerja penggambaran filem yang dilakukan, di samping mengenali beberapa anak wayang yang menimbulkan minat dalam diri beliau untuk turut sama berlakon, bermula sebagai watak tambahan, pelakon pembantu, dan kemudiannya watak utama.

Dalam tempoh lima dekad penglibatannya sebagai pelakon, Wahid membintangi lebih 30 buah filem terbitan Cathay Keris. Antaranya termasuklah sebagai pelakon pembantu dalam filem Serangan Orang Minyak dan Che Mamat Parang Tajam (1958) dan Rasa Sayang Eh (1959). Aksi komedi sebagai watak utama dalam filem Pak Pandir Moden  dan Che Mamat Parang Tumpul (1960) terus menarik perhatian penonton, diikuti dengan Sri Mersing (1961), Celorong Celoreng dan Badang (1962), Pontianak Gua Musang  (1964), Tiga Botak (1965) dan banyak lagi. Wahid turut berlakon dalam filem Naga Tasik Cini, Jula Juli Bintang Tiga, Masuk Angin keluar Asap, Serangan Orang Minyak, Dua kali Lima, Cucu Datuk Merah, Mat Tenggek serta Tuan Besar (1980) arahan Malek Selamat.

Pelakon veteran ini pernah beraksi di bawah beberapa orang pengarah filem, antaranya termasuklah K.M. Basker, B.N. Rao. L. Krishnan, M. Amin dan Hussin Haniff. Beliau pernah digandingkan dengan beberapa pelakon utama di samping pelakon komedi yang lain, antaranya termasuklah Puteh Lawak, Aman Belon, Mat Nisfu, Mat Sentul, Dolah Sarawak, Aini Jasmin, Udo Omar dan Ismail Boss.

Ketika mencecah usia lanjut pada era tahun 2000, seniman legenda filem Melayu ini masih mendapat undangan untuk berlakon. Sebagai contohnya, dalam filem seram  Pontianak Harum Sundal Malam (2004) arahan Suhaimi Baba, Wahid diberi peranan sebagai pembesar istana. Dalam Senario XX (2005) arahan Aziz M. Osman pula, beliau berlakon sebagai tok ketua.

Selain filem Pontianak, watak komedi Wahid juga tetap diingati oleh penonton melalui lakonannya dalam filem Badang (1962) arahan S. Roomai Noor. Badang  sebagai pemuda biasa kampung yang kurus mencari kayu di hutan secara tiba-tiba berubah menjadi manusia gagah dan hebat. Sekadar menyentuh dan menolak dengan tangannya, Badang dapat menumbangkan pokok-pokok besar, di samping berupaya  memikul benda berat seperti batu yang besar dan sebuah kapal jong yang tersadai dalam semak. Kekuatan luar biasa itu diperolehnya setelah memakan muntah hantu yang berjaya ditangkapnya dan diugut tidak akan dilepaskan kerana terlalu marah  setelah memakan ikan dalam lukahnya yang dipasang di sungai.

Penampilan watak komedi yang menghidupkan jalan cerita dan menarik perhatian penonton juga turut mengharumkan namanya dalam dunia seni lakon. Penerbit Filem Cathay Keris yang yakin dengan keupayaan beliau turut mencalonkan nama Wahid ke Festival Filem Asia di Manila pada 1963. Sebagai hasilnya, Wahid   terpilih menerima anugerah pertama Oskar Black Gold bagi kategori Pelakon Lelaki Terbaik di pesta itu. Wahid juga muncul sebagai Pelawak Terbaik dalam Festival Filem Asia di Taiwan pada tahun 1966 dan Anugerah Perdana Emas oleh Mediacorp dalam Pesta Perdana 2007 di Singapura.

Selain berlakon komedi, seniman veteran ini juga boleh menyanyi sambil beraksi lucu dalam filem, seperti lagu Sate dan Potong Kayu ciptaan Zubir Said, Yoledi dan Dua kali Lima bersama-sama Mat Sentul dan Cik Mamat Parang Tumpul sambil bersiul menunggang skuter bersiar-siar dalam bandar. Wahid yang boleh bermain alat muzik juga pernah mencipta lagu untuk M. Ishak dan Ahmad Jais. Antaranya termasuklah lagu Sumpah Setia untuk nyanyian Ahmad Jais & The Antartics pada tahun 1967.

Ketika tampil di pentas menemui peminat, Wahid turut menyanyikan lagu-lagu dalam filem lakonannya yang beberapa daripadanya turut dirakamkan dalam piring hitam. Selain menyanyi lagu sendiri, Wahid turut menyelitkan gaya penyanyi lain, seperti pelakon komedi Hollywood, Jerry Lewis, sehingga dirinya digelar Jerry Lewis Malaya.

Kini, ketokohan seniman komedi legenda dalam filem-filem Melayu itu hanya tinggal nama bersama-sama kenangan manis bagi ahli keluarga, rakan dan para peminat setelah beliau menghembuskan nafas terakhir menemui Ilahi di kediaman keluarganya di Singapura pada 22 Mei 2023 yang lalu pada usia 93 tahun. Jenazahnya selamat dikebumikan di Masjid Pusara Aman di Singapura. Allahyarham meninggalkan enam orang anak dan 20 orang cucu hasil perkahwinannya bersama-sama Allahyarhamah Azimah Mohd Taib. Semoga Allah SWT mencucurkan rahmat ke atas roh dan ditempatkan dalam kalangan orang yang mulia.

Pemergian personaliti berbakat ini dengan sifat beliau yang sangat merendah diri dan sentiasa tersenyum merupakan suatu kehilangan kepada dunia seni tanah air yang turut dirasai oleh seluruh rakyat. Perbadanan Kemajuan Filem Nasional Malaysia (FINAS) menyifatkan Wahid sebagai pelakon veteran berbakat dengan gaya lakonan tersendiri. FINAS berhasrat untuk menghadiahkan trofi Anugerah Seniman Sepanjang Zaman kepada Allahyarham ketika Festival Filem Malaysia (FFM) yang dijangkakan berlangsung tahun depan.

Menurut Profesor Dr. Md. Nasir Ibrahim, Ketua Pegawai Eksekutif FINAS, penganugerahan itu telah dirancang sebelum ini oleh pihaknya bagi mengiktiraf sumbangan besar Allahyarham Wahid kepada dunia perfileman tanah air. Beliau yang sejak kecil mengagumi Wahid berkesempatan bertemu dengan Allahyarham yang pada ketika itu masih sihat bersama-sama beberapa orang pelakon veteran lain ketika berlangsungnya FFM di Melaka pada tahun lepas.

“Allahyarham berkesempatan menasihati saya agar terus memacu FINAS  ke arah yang lebih cemerlang bagi menyerlahkan industri perfileman tanah air, serta turut sentiasa memberikan perhatian kepada para seniman, seniwati dan semua  pelakon serta penggiat dalam industri ini.   Insya-Allah kata-katanya itu menjadi perangsang kepada saya dalam mengemudikan perbadanan ini,” kata Dr. Md. Nasir.


Tradisi “Mengoca” Ikan: Pengalaman Baharu bagi Pelajar Antarabangsa

Untuk mendapatkan maklumat terkini, ikuti kami melalui Telegram

Pada setiap sesi pembelajaran bagi Kursus Intensif Kemahiran Bahasa Melayu di Institut Alam dan Tamadun Melayu, Universiti Kebangsaan Malaysia (UKM), penulis akan mengadakan lawatan budaya bersama-sama pelajar yang datang dari pelbagai negara. Penulis lebih gemar membawa pelajar ke kawasan perkampungan Melayu supaya mereka dapat menyelami sendiri cara hidup dan budaya masyarakat Melayu. Pada kali ini, penulis berpeluang mengimbau kembali kenangan zaman kanak-kanak di Inap Desa Kampung Lonek yang terletak di daerah Batu Kikir, Negeri Sembilan, bersama-sama tujuh orang pelajar antarabangsa dan beberapa orang guru yang lain.

Setibanya di Kampung Lonek, kami disambut dengan lambaian padi yang sedang menguning serta ketenangan desa yang damai sekali. Suasana ini mengingatkan penulis terhadap kampung halaman yang nun jauh di Utara Semenanjung. Terdapat palong air di sisi sawah padi yang menjadi sistem pengairan di kawasan kampung tersebut. Penulis juga dapat melihat banyak sekali rumah tradisional berbumbung ala Minangkabau di Kampung Lonek.

Kampung Lonek sangat terkenal dengan inap desa yang bersistematik. Di sana, para pengunjung dapat tinggal di rumah inap yang disediakan ataupun tinggal bersama-sama keluarga angkat yang menyertai koperasi Inap Desa Kampung Lonek. Kami memilih untuk tinggal bersama-sama keluarga angkat. Pengurusan inap desa membekalkan kami atur cara sepanjang dua hari satu malam kami di sana.

Kawasan desa yang dikelilingi sawah padi tidak sah jika tiada aktiviti mengemping padi. Proses pembuatan “emping” dan memasak “penganan” bukan sahaja pengalaman baharu bagi pelajar antarabangsa, bahkan sangat asing bagi kami. Itulah kali pertama penulis melihat sendiri proses pembuatan emping padi dan memasak penganan atau lebih dikenali sebagai dodol cair dalam kalangan masyarakat tempatan.

Pemilihan padi yang separa masak menjadi sayarat utama dalam proses penghasilan emping yang berkualiti. Padi perlu direndam semalaman dan kemudiannya digoreng sehingga menjadi bertih. Bertih tersebut dimasukkan ke dalam lesung kaki yang diperbuat daripada kayu untuk ditumbuk. Bertih padi tersebut perlulah ditumbuk dalam keadaan yang masih panas untuk mengelakkan emping menjadi keras.

Selesai proses menumbuk, emping akan diayak atau ditampi menggunakan nyiru supaya dapat mengasingkan hampas padi dan emping yang sudah ditumbuk. Proses menampi ini mengingatkan penulis tentang peribahasa, “kecil tapak tangan, nyiru hamba tadahkan”, yang membawa maksud sangat berbesar hati merujuk kepada Pusat Rujukan Persuratan Melayu. Bagi penulis, maksud ini perlu diperjelaskan dengan lebih mendalam jika kita ingin mendalami maksud sebenar peribahasa tersebut.

Masyarakat Melayu terdahulu menggunakan nyiru sebagai alat menampi atau menapis sesuatu seperti padi. Walaupun orang Melayu berbesar hati untuk menerima sesuatu pemberian namun mereka akan memeriksa dan menyaring terlebih dahulu asal-usulnya supaya mendapat sesuatu yang berkualiti dan selamat. Hal ini dianalogikan dengan proses menampi padi supaya dapat mengasingkan hampas, hama dan miang padi tersebut dan memperoleh beras atau emping yang baik dan berkualiti. Selesai mengemping padi, kami disajikan dengan emping bercampur kelapa dan makan bersama penganan yang sudah dimasak bersama-sama keluarga angkat.

Pada sebelah petang kali, para pelajar dan guru-guru disajikan pula dengan permainan tradisional seperti tarik upih pinang, boling kelapa dan kelereng. Sepanjang hidup penulis itulah kali pertama berpeluang bermain kelereng. Permainan menggunakan rim tayar basikal dan sebatang buluh kecil. Seusai sahaja bermain permainan tradisional, tibalah aktiviti yang ditunggu-tunggu iaitu aktiviti “mengoca” ikan.

Mengoca” merupakan perkataan dalam dialek Negeri Sembilan yang merujuk kepada perbuatan menangkap ikan menggunakan tangan kosong. Di Selangor, terutamanya di kawasan Sekincan dan Sungai Besar, disebut dengan istilah “menggagau”. Namun begitu, sedikit berbeza dengan istilah dialek utara yang lebih gemar menggunakan istilah “menimba” bagi aktiviti menangkap ikan di sawah ataupun sumur.

Sebenarnya terdapat petua atau teknik untuk menangkap ikan menggunakan tangan kosong. Caranya adalah dengan “mengocak-ngocak” air tersebut supaya ikan menjadi pening dan timbul di permukaan air dengan sendirinya. Oleh hal demikian, usaha untuk menangkap ikan menjadi lebih mudah dan senang. Di samping itu, penulis terasa sangat lucu apabila melihat telatah dan gelagat pelajar-pelajar perempuan dari Jepun, China, Indonesia dan Australia yang terkejut semasa ikan melanggar kaki dan tangan mereka.

Berbeza dengan Jayden Piltz dari Australia yang langsung berkubang di dalam lumpur tersebut. Penulis berjaya menaikkan lapan ekor ikan keli dengan berbekalkan pengalaman semasa kanak-kanak ketika bergelumang dengan selut di sawah padi milik ayahanda dahulu. Aktiviti seperti “mengoca” ini sebenarnya bukan sekadar untuk bersuka ria atau hanya untuk memenuhi atur cara program semata-mata, namun menggambarkan cara hidup dan budaya masyarakat Melayu terdahulu “bermesra” dengan alam. Bak perkongsian daripada ayahanda penulis sendiri, “orang dulu, tidak risau akan sumber makanan. Semuanya boleh dapat di sekeliling tempat tinggal.” Oleh sebab itu, jika kita perhatikan orang tua-tua yang tinggal di kampung memiliki sifat kesyukuran yang sangat tinggi.

Pada malamnya, para pelajar diajar pula cara untuk bermain caklempong iaitu sejenis alat muzik tradisional yang berasal dari Sumatera Barat, Indonesia. Caklempong terdiri daripada beberapa instrumen, iaitu bonang, tepak, tepak sauwa dan tepak tingkah, gendang ibu, pengetuk, serunai dan bangsi. Dalam permainan ini juga terdapat beberapa fungsi instrumen yang terdapat dalam caklempong, antaranya termasuklah “gereteh”, “tingkah”, “sauwa”. Fungsi ini dapat menghasilkan sebuah irama dan lagu yang merdu dan harmoni. Caklempong di Kampung Lonek diajar oleh Encik Hairy Abdul Halim yang merupakan salah seorang penggiat seni di Pusat Kebudayaan UKM.

Pada hari kedua, semua pelajar dan guru dibawa meronda-ronda kampung dengan menaiki trem yang disediakan oleh koperasi Inap Desa Kampung Lonek. Aktiviti ronda-ronda kampung ini menyajikan kami dengan perusahaan Industri Kecil Sederhana (IKS) yang terdapat di kampung tersebut. Antara IKS yang dilawati termasuklah kilang penghasilan mi kuning oleh Bumiputera di sana. Yang menariknya, mi kuning yang dihasilkan tidak menggunakan bahan pengawet dan 100 peratus halal.

Seterusnya, kami dibawa ke perusahaan kuih tradisional seperti kuih kapit dan karas. Di sana, para pelajar berpeluang mencuba sendiri cara untuk membuat kuih karas secara tradisional. Pelajar antarabangsa tidak melepaskan peluang tersebut kerana mungkin mereka tidak akan ketemu lagi cara masakan seperti itu di negara mereka kelak.

Di samping pembelajaran bahasa Melayu di dalam kelas, aktiviti budaya yang dirasai dan dilalui sendiri oleh pelajar antarabangsa turut membantu mereka dalam mendalami erti sebenar sebagai Melayu. Besar harapan Institut Alam dan Tamadun Melayu, UKM agar bahasa Melayu dan kebudayaan Melayu diangkat kedudukannya dan tidak merempat di halaman sendiri.


Gagasan Bangsa Malaysia Siddiq Fadzil

Kuala Lumpur – Profesor Dr. Sarjit Singh membicarakan gagasan penting pemikiran Almarhum Profesor Dato’ Dr. Siddiq Fadzil iaitu “Hidup Bersama dalam Budaya Damai”, “Kepelbagaian dalam Bingkai Kesatuan” dan “Bangsa Malaysia” semasa membentangkan kertas kerja beliau yang bertajuk “Cabaran Mendepani Pembinaan Citra Bangsa”.

“Menjadi cabaran kepada Kerajaan Perpaduan pada hari ini menyahut fikrah Almarhum Profesor Dato’ Dr. Siddiq Fadzil dalam usaha membina semula naratif “Bangsa Malaysia,”ujar Profesor Dr. Sarjit Singh. Beliau turut menyeru semua pihak agar memikirkan idea penting peninggalan Almarhum Profesor Dato’ Dr. Siddiq Fadzil ini demi kebaikan bersama.

Menutup perbahasan pembentangan, beliau berpendapat bahawa gagasan “Bangsa Malaysia” ialah harapan setiap rakyat untuk hidup bersama secara aman dan damai.

Dr. Nor Salimah Abu Mansor pula membentangkan kertas kerja yang bertajuk “ Fikrah Dakwah Siddiq Fadzil dalam Mendepani Pembinaan Citra Bangsa”.

Menurut beliau, gagasan “Bangsa Malaysia” ialah sumbangan besar Almarhum Profesor Dato’ Dr. Siddiq Fadzil untuk mencapai perpaduan dalam kalangan rakyat Malaysia. “Hal ini amat jarang dititikberatkan terutamanya oleh golongan agamawan tetapi Almarhum telah melangkau jauh ke hadapan melihat perpaduan bukan hanya dalam kelompok etnik atau kaum bahkan lebih jauh hingga menjangkau kepada persoalan “Bangsa Malaysia”.

Dr. Nor Salimah Abu Mansor turut berkongsi tentang fikrah Almarhum dalam menentang idea-idea melampau sebahagian kelompok Melayu Islam yang prejudis terhadap bangsa lain. Almarhum juga berjuang membuang unsur-unsur negatif dalam kalangan Melayu Islam sendiri terutamanya dalam soal kesalahfahaman terhadap agama Islam agar mereka nanti dapat membantu usaha dalam membina citra bangsa.

Profesor Madya Dr. Khairudin Aljunied meneruskan sesi seminar dengan mengupas isu politik identiti dalam kertas kerja beliau yang bertajuk “Mengatasi Politik Identiti: Bagaimana Idea boleh Mengubah Realiti Kita”.

Menurut beliau, masalah politik identiti bukan sahaja dihadapi di rantau Nusantara malah di peringkat global dan jika isu ini tidak diatasi dengan bijak akan membawa kesan yang buruk kepada sesuatu bangsa dan negara.

“Idea boleh menjadi solusi kepada pelbagai permasalahan yang kita hadapi pada hari ini,”ujar Profesor Madya Dr. Khairudin Aljunied. Beliau juga menekankan keperluan melahirkan para pemikir yang memikirkan isu-isu yang dapat mengubah masyarakat.

Ketiga-tiga ahli panel tersebut membentangkan kertas kerja masing-masing dalam sesi 3 Seminar Fikrah Siddiq Fadzil yang membawa tema “Citra Budaya dan Peradaban Bangsa Malaysia”. Seminar yang julung kali diadakan itu berlangsung pada 30 hingga 31 Mei 2023 di Balai Budaya Tun Syed Nasir, Wisma DBP.


Panchor dan Sejarah Kisah Ayahanda Catatan Pengalaman Berharga

Untuk mendapatkan maklumat terkini, ikuti kami melalui Telegram

Kuala Lumpur – “Pekan Panchor merupakan sebuah pekan kecil yang terletak di daerah Muar yang pernah menjadi sebahagian daripada laluan denai penarikan yang digunakan oleh pedagang dahulu kala dan asal usul namanya diambil dari salah sebuah air terjun yang gemuruh bunyinya,” kongsi Timbalan Ketua Pengarah Operasi Dewan Bahasa dan Pustaka, Encik Zulfa Hamzah dalam ucapan alu-aluannya.

Majlis Pelancaran Buku Panchor dan Sejarah Kisah Ayahanda ini telah berlangsung di pentas utama, Pusat Dagangan Dunia, Kuala Lumpur (WTCKL) pada 1 Jun 2023, 11.00 pagi tadi bersempena dengan Pesta Buku Antarabangsa Kuala Lumpur (PBAKL 2023).

Buku Panchor dan Sejarah Kisah Ayahanda karya Yunus Masjuki merupakan buku berbentuk anekdot dan sejarah berdasarkan kisah ayahandanya Hj. Masjuki Ramli yang berkisar tentang kehidupan suka duka beliau ketika peristiwa Jepun menyerang Panchor.

Turut hadir, Ketua Staf Markas Angkatan Tentera Malaysia, YBhg. Leftenan Jeneral Dato’ Arman Romaizi Haji Ahmad  bagi merasmikan pelancaran buku Panchor dan Sejarah Kisah Ayahanda. Kongsi beliau dalam ucapannya,

Tidak dapat dinafikan bahawa penerbitan buku berbentuk sejarah dan diterjemahkan secara anekdot sebegini masih kurang. Oleh itu, atas kesedaran dan keinginan yang dimiliki oleh penulis untuk berkongsi pengalaman, harus dipuji.

Ringkasnya, buku ini mengisahkan bagaimana Hj. Masjuki membesarkan penulis serta adik-beradiknya dengan penuh liku-liku serta cabaran dan dugaan. Pengalaman-pengalaman inilah yang menjadi intipati penting dalam buku yang bakal dilancarkan sebentar nanti.


Elemen Penguasaan Bahasa Melayu dalam Ujian Penilaian Kompetensi Penjawat Awam

KUALA LUMPUR – Inisiatif pemerkasaan bahasa kebangsaan dalam ruang lingkup perkhidmatan awam telah melangkah ke satu fasa baharu pada hari ini dengan pelaksanaan Konvensyen Munsyi Muda Bahasa Perkhidmatan Awam Tahun 2021, yang julung-julung kalinya dianjurkan sejak pelaksanaan Program Kursus Munsyi Muda Bahasa pada tahun 2015.

Program Munsyi Muda Bahasa merupakan produk kerjasama Jabatan Perkhidmatan Awam (JPA) dan Dewan Bahasa dan Pustaka (DBP) untuk memberikan latihan kebahasaan formal dan berperingkat kepada pegawai kementerian di setiap sektor yang dilantik khas untuk menjadi “Perujuk Bahasa” kepada kementerian masing-masing.

Antara bidang tugas Munsyi Muda Bahasa termasuklah membantu agensi kerajaan dalam penggunaan bahasa yang baik dan betul dalam penyediaan surat, dokumen, laporan rasmi, paparan dan teks ucapan sama ada dalam bentuk bercetak atau elektronik. Pegawai yang ditauliahkan sebagai Munsyi Muda Bahasa mempunyai tanggungjawab yang besar untuk digalas sebagai perujuk bahasa bagi membantu usaha memperkembang penggunaan bahasa kebangsaan yang baik dan betul.

Konvensyen yang dianjurkan bersama oleh Institut Tadbiran Awam Negara (INTAN), JPA dan Jabatan Pengembangan Bahasa dan Sastera, DBP itu berlangsung seharian dengan objektif utamanya untuk menubuhkan Sektretariat Munsyi Muda Bahasa Sektor Awam (SEMUA) sebagai wadah penyelarasan kegiatan Munsyi Muda Bahasa yang merentas kementerian, jabatan dan agensi.

Majlis perasmian konvensyen telah diserikan dengan kehadiran YBrs. Dr. Haji Abang Patdeli Abang Muhi, yang menyampaikan ucapan alu-aluan dan YBrs. Puan Salinah Ismail, Timbalan Pengarah Kanan INTAN, yang menyempurnakan ucapan perasmian yang disaksikan oleh 100 orang Munsyi Muda Bahasa daripada 18 kementerian secara dalam talian.

Sebanyak tujuh resolusi telah dicapai dalam konvensyen itu. Antaranya termasuklah yang meliputi pengiktirafan Munsyi Muda Bahasa, pemerkasaan fungsi Munsyi Muda Bahasa jabatan dan saranan agar elemen penguasaan bahasa Melayu dimasukkan dalam ujian penilaian kompetensi penjawat awam.


Kesantunan Bahasa Etnik-etnik Utama di Malaysia Landasan Perpaduan Kebangsaan

Kuala Lumpur – Majlis pelancaran buku Kesantunan Bahasa Etnik-etnik Utama di Malaysia telah disempurnakan oleh YBhg. Dato’ Indera Noridah Abdul Rahim, Ketua Setiausaha Kementerian Perpaduan Negara di Bilik Kuala Lumpur, Pusat Dagangan Dunia Kuala Lumpur pada petang ini. Buku terbitan Dewan Bahasa dan Pustaka (DBP) itu memaparkan perbandingan kesantunan bahasa etnik utama di Malaysia, iaitu Melayu, Cina, India, Iban dan Kadazandusun.

YBhg. Dato’ Indera Noridah dalam ucapan perasmiannya berkata bahawa usaha penerbitan buku Kesantunan Bahasa Etnik-etnik Utama di Malaysia “bagaikan pucuk dicita ulam mendatang“ bagi beliau kerana pihak Kementerian Perpaduan Negara sedang menerokaÂ  ruang yang pelbagai untuk mempromosikan dan mengukuhkan semangat perpaduan di seluruh negara.

“Apabila bercerita tentang etnik-etnik, pastinya akan terbayang perpaduan di fikiran kita. Kepelbagaian etnik ini merupakan kekuatan dan aset bagi negara. Pihak kementerian sememangnya berusaha untuk mendapatkan hasil kajian dan penulisan berkenaan dengan etnik, termasuklah bahasa. Oleh sebab itu, penerbitan buku ini merupakan permulaan bagi pihak Kementerian Perpaduan Negara dengan DBP untuk bersama-sama meneroka etnik yang lain,“ kata YBhg. Dato’ Indera Noridah Abdul Rahim.

Tambah beliau, Kementerian Perpaduan Negara berpegang kepada tiga prinsip, iaitu “Faham, Hormat dan Terima“ dalam usaha mengekalkan perpaduan dalam kalangan masyarakat berbilang kaum. Melalui prinsip ini, masyarakat dapat memahami dan menghormati perbezaan sesuatu kaum, seterusnya menerima kepelbagaian adat, budaya dan bahasa dengan hati terbuka.

Buku Kesantunan Bahasa Etnik-etnik Utama di Malaysia berteraskan penyelidikan dalam usaha memperkukuh perpaduan pelbagai etnik warganegara Malaysia. Buku ini menghimpunkan penulisan tujuh penulis, iaitu YB Senator Datuk Seri Profesor Dr. Awang Sariyan, Dr. Ng Chwee Fang, Profesor Madya Dr. Chemaline Osup, Dr. Rosalyn Gelunu, Prakashdas K Ramadas, Liang Yan dan Mohammad Jazuli Madenan.

Selaku ketua penyelidik dan editor buku Kesantunan Bahasa Etnik-etnik Utama di Malaysia, YB Senator Datuk Seri Profesor Dr. Awang Sariyan menyatakan bahawa daripada kajian yang dilakukan, terdapat banyak persamaan unsur kesantunan bahasa yang ditemukan bagi setiap etnik, iaitu aspek sistem panggilan dan kata sapaan sehari-hari, yang menunjukkan adab dan budi sopan masyarakat Malaysia.

“Persamaan kesantunan bahasa ini perlu dijadikan landasan perpaduan, dan lebih baik kita mencari persamaan berbanding dengan perbezaan supaya perpaduan kebangsaan dapat dicapai dengan sebaik-baiknya,“ kata YB Senator Datuk Seri Profesor Dr. Awang Sariyan.

Turut hadir majlis pelancaran ini antaranya termasuklah Tuan Haji Md. Johari Hasan, Timbalan Ketua Pengarah Dasar DBP, Puan Fauzilahyatun Mustafa, Pengarah Jabatan Penerbitan DBP, dan Tengku Fauziah Ku Mat, Ketua Editor Bahagian Buku Bahasa DBP.


Terapi Seni Ekspresif Meneroka Konflik Emosi melalui Pendekatan Seni Visual

Untuk mendapatkan maklumat terkini, ikuti kami melalui Telegram

Kuala Lumpur – “Buku ini boleh menjadi panduan yang praktikal kepada profesion seperti kaunselor, guru dan pegawai psikologi dalam memberikan bimbingan dan kaunseling kepada individu yang memerlukan.”

Demikian jelas Dr. Rafidah Kastawi, penulis buku Terapi Seni Ekspresif dalam Sesi Perkongsian Ilmu Terapi Seni Ekspresif yang diadakan bersempena dengan Pesta Buku Antarabangsa (PBAKL) 2023 di reruai Dewan Bahasa dan Pustaka (DBP), pagi ini.

Menurutnya, buku Terapi Seni Ekspresif boleh digunakan oleh orang ramai untuk mengenal diri sendiri dan orang di sekeliling mereka seperti anak, pasangan dan rakan bagi membantu dalam aspek pengurusan psikologi yang melibatkan emosi dan perasaan.

Pada masa ini, kebanyakan orang memilih untuk meluahkan atau berkongsikan perasaan dan mainan emosi mereka melalui platform media sosial. Hal ini tidak menjadi masalah, namun ada beberapa perkara yang perlu diingatkan tentang platform perkongsian maklumat ini, terutamanya dari aspek kerahsiaan.

Oleh sebab itu, melalui ilmu yang diperoleh di samping kepakaran dan pengalaman beliau sebagai guru, pensyarah dan kaunselor di pelbagai institusi awam dan swasta, beliau berkongsikan kaedah yang ringkas dan mudah melalui pendekatan terapi seni ekspresif dalam menyalurkan emosi dengan gambaran visual, terutamanya untuk meluahkan fikiran negatif seperti stigma, kebimbangan, tekanan atau stres.

“Penghasilan karya kreatif yang menghubungkan antara pemikiran dengan perasaan seperti melukis dan mewana mampu memberikan ruang kepada seseorang itu, terutamanya dalam kalangan kanak-kanak untuk menggambarkan dan meluahkan apa-apa yang dialami oleh mereka secara sukarela,” hurainya lagi mengenai teknik terapi ini.

Jelasnya lagi, matlamat utama terapi seni seumpaman ini bukanlah untuk mencipta karya seni yang indah, menarik ataupun untuk mengasah kemampuan untuk menjadi seorang pelukis, namun kaedah ini adalah untuk merawat jiwa dan menjadikan seni sebagai mediumnya.

Tambahnya lagi, terapi ini berupaya memahami keperluan dan konflik dalaman diri di samping dapat menguruskan rasa kegelisahan dan tekanan yang dialami oleh seseorang.

Dalam perkongsian ini juga, para peserta di reruai DBP berpeluang menghasilkan lukisan dengan menggunakan pensil warna dan krayon sebagai luahan rasa sambil dibimbing oleh Dr. Rafidah Kastawi.

Terapi Seni Ekspresif ialah buku terbitan DBP yang mengetengahkan teknik kaunseling yang menggunakan Modul R-E-S-T yang menggabungkan seni dan psikoterapi dalam proses kaunseling.


Main Puteri Bakal ke Paris 7 Jun ini

Kuala Lumpur – Seni persembahan tradisional Kelantan, Main Puteri bakal dipentaskan di Festival de I’Imaginaire di Paris, Perancis pada 7 Jun ini.

Persembahan yang akan berlangsung di Theatre de I’Alliance Francaise, Paris itu dibawakan oleh sebuah pertubuhan pelestarian seni budaya warisan Malaysia, iaitu PUSAKA selepas menerima undangan pertubuhan Maison des Cultures du Monde.

Pengasas PUSAKA, Eddin Khoo dalam kenyataan medianya berkata, persembahan itu menjadi platform terbaik untuk menyerlahkan lagi bakat seniman dalam bidang kebudayaan dan kesenian di persada antarabangsa.

“Ini adalah kali kedua PUSAKA dijemput untuk membuat persembahan di sana selepas kejayaan persembahan seni tradisional Makyung, Menora dan Wayang Kulit pada tahun 2007.

“Kami berbangga dan berbesar hati diberi peluang untuk mementaskan Main Puteri dalam satu festival yang terkemuka dalam usaha mengangkat martabat dan memperkasakan seni tradisional di luar negara,” katanya.

Eddin menambah, program itu akan menampilkan adiguru seni Main Puteri, iaitu Che Mohd Zailani Che Moh atau terkenal dengan gelaran Pok Mat Jedok, Mohd Noor Arifin (Pok Jue), Ahmad Shaifuldin Jusoh (Din Puteri), serta barisan pemuzik bakat muda dari Kelantan seperti Kimi Anak Limbat (pemain rebab), Syakil Yusof (pemain serunai) dan Alang Rebanamas (pemain gendang).

Program ini turut mendapat sokongan dari Kedutaan Besar Malaysia di Paris, Jabatan Kebudayaan dan Kesenian Negara, dan MyCreative Ventures.

Sementara itu, Pengerusi MyCreative Ventures, Muhammad Bakhtiar Wan Chik berkata, pihaknya menyokong usaha membawa adiguru seni warisan tidak ketara Malaysia ke persada dunia.

Festival de I’Imaginaire diasaskan pada tahun 1997 oleh Maison des Cultures du Monde, menawarkan pentas kepada rakyat dan tamadun dunia kontemporari dan bentuk ekspresi yang langka dan luar biasa, menyumbang kepada dialog antara tamadun, kerjasama antarabangsa dan memelihara kepelbagaian budaya.

Kredit Foto: Cheryl Hoffman/Gambar Ihsan PUSAKA


“Japan Traditional Dolls“ Pamer Nilai Seni dan Budaya Jepun

Untuk mendapatkan maklumat terkini, ikuti kami melalui Telegram

Arau – Universiti Malaysia Perlis (UniMAP) menganjurkan pameran “Japan Traditional Dolls“ di Ruang International Corner, Galeri 1001, Aras 2, Perpustakaan Tuanku Syed Faizuddin Putra Kampus Alam UniMAP Pauh Putra yang bermula dari 2 hingga 30 Jun 2023 ini. Pameran iniÂ dianjurkan oleh Bahagian Galeri dan Muzium, Perpustakaan Tuanku Syed Faizuddin Putra UniMAP dengan kerjasama Pejabat Konsulat Jeneral Jepun di Pulau Pinang.

Pemangku Raja Perlis, Tuanku Syed Faizuddin Putra Jamalullail, merangkap Canselor UniMAP dan Raja Puan Muda Perlis, Tuanku Hajah Lailatul Shahreen Akashah Khalil, selaku Pro Canselor, berkenan mencemar duli menyaksikan pameran tersebut ketika berangkat merasmikan Hub Komuniti @ Perpustakaan Tuanku Syed Faizuddin Putra (PTSFP) Universiti Malaysia Perlis (UniMAP) baru-baru ini.

Keberangkatan tiba Baginda berdua disambut oleh Naib Canselor UniMAP, Profesor Datuk Dr. Ir Ts Zaliman Sauli dan wakil daripada Pejabat Konsulat Jeneral Jepun di Pulau Pinang, Liew Bee Lan.

Pameran yang dibuka kepada semua pengunjung di UniMAP bermula dari pukul 8.30 pagi hingga 5.00 petang ini bertujuan untuk memperkenalkan nilai seni serta budaya Jepun, dan pada masa yang sama meraikan kepelbagaian seni tradisional negara tersebut. Antara bahan yang dipamerkan termasuklah Kyugetsu, Hakata dan Kokeshi. Turut dipersembahkan adalah replika makanan tradisional utama Jepun, seperti Sushi, Tempura, Bento, Soba, Oden, dan juga hidangan mewah seperti Cendawan Matsutake.

Hagoita, ataupun Raket Hanetsuki, yang merupakan permainan tradisional Jepun juga menjadi satu daripada perhatian utama para pengunjung sewaktu pameran ini berlangsung.

Tuanku Pemangku Raja menitahkan bahawa dalam konteks global, perpustakaan seluruh dunia memfokuskan kepada inisiatif pemerkasaan peranan perpustakaan kepada komuniti dan pemegang taruh yang lebih luas. Inisiatif perpustakaan sebagai hub komuniti tidak terbatas kepada perpustakaan awam sahaja, selain memperkasa peranan sebagai hub komuniti sesuai dengan sumber kepakaran, bidang pengajian, kecanggihan teknologi dan perkhidmatan ditawarkan. Tuanku Syed Faizuddin Putra turut memetik kata-kata R. David Lankes, “Bad libraries build collections, good libraries build services, great libraries build communities“.


Anwar Ibrahim Ikon Pendidikan Negara Diangkat dalam Teater

Kuala Lumpur – Pengerusi Lembaga Pengelola Dewan Bahasa dan Pustaka (DBP), Profesor Datuk Seri Dr. Awang Sariyan memuji usaha sama Persatuan Alumni Yayasan Anda Akademik Malaysia (PAYAAM) dan Persatuan Melodi Kenangan Artis dan Penggiat Seni Malaysia (PEMEKAR) mementaskan teater berjudul Cikgu Anda di Ballroom Grand Barakah Hotel, Ampang dekat sini pada 10 Jun ini.

Profesor Datuk Seri Dr. Awang yang juga Ahli Dewan Negara berharap pementasan teater berkenaan akan berjaya dan pihak penerbit dapat membawanya ke medium lain pula seperti filem atau drama bersiri televisyen pada suatu hari nanti.

“Teater Cikgu Anda penting kerana ia memartabatkan perjuangan dan pengorbanan para guru dalam mendidik anak bangsa mencapai kecemerlangan dalam pendidikan. Lebih khusus, teater ini mengangkat seorang tokoh besar, iaitu Perdana Menteri Malaysia sekarang yang semasa mudanya membuka peluang pembelajaran untuk mereka yang tercicir menerusi penubuhan sekolah swasta,” ujar Dr. Awang dalam ucapan beliau sewaktu melancarkan teater arahan Amran Nasrudin ini pada 1 Jun lalu dalam majlis pelancaran dan sidang media di hotel yang sama.

PAYAAM diketuai oleh Dato’ Dr. Suhaimi Ibrahim yang bertindak sebagai Penerbit dan juga pencetus idea Cikgu Anda sejak dua tahun lalu. Beliau yang sinonim dengan Majlis Belia Malaysia tidak lama dahulu adalah antara rakan rapat Perdana Menteri ke-10, Datuk Seri Anwar Ibrahim.

PEMEKAR pula dipimpin oleh Amran, seorang pelakon, pengarah dan penggiat teater berpengalaman selama empat dekad sebagai pengerusinya. Selain mengarah, Amran turut bertanggungjawab mengolah pentas Cikgu Anda.

Ditubuhkan hampir dua tahun lalu, PEMEKAR bertujuan memperkasakan pencapaian karya-karya nostalgia insan seni. Pada masa yang sama, matlamat utamanya adalah menjalankan aktiviti serta program seni dan budaya bagi mencari dana kebajikan untuk para penggiat seni meneruskan kelangsungan hidup, lebih-lebih lagi akibat COVID-19.

Cikgu Anda juga dipentaskan bersempena dengan sambutan Hari Guru Kebangsaan 2023 yang membawa tema “Cikgu Pencetus Generasi Madani”. Skrip Cikgu Anda ditulis oleh penulis dan juga pelakon veteran, Anwar Idris.

Menurut Dato’ Dr. Suhaimi, pementasan teater Cikgu Anda yang berdurasi sekitar 90 minit bermula jam 8.30 malam, merupakan antara program PAYAAM untuk mengangkat perjuangan pengasasnya menubuhkan Yayasan Anda Akademik (YAA), yang dimaksudkan oleh Awang sebagai sebuah institusi pendidikan swasta untuk menampung keciciran pelajar khususnya pelajar luar bandar bagi meneruskan dan mendapatkan pendidikan yang lebih tinggi.

“Pementasannya juga diadakan untuk memugar cita-cita dan idealisme perjuangan YAA menerusi motto ‘Insan Akademis yang Bertaqwa’ yang telah dicetuskan oleh Anwar sebagai pengasas dan dianggap sebagai ikon pendidikan negara,” tambah Dr. Suhaimi.

Teater ini juga memberikan peluang kepada masyarakat berkongsi pengalaman mengenai falsafah dan perjuangan serta sumbangan besar yang telah diberikan oleh Anwar dalam bidang pendidikan pada zaman mudanya di YAA sebagai sebuah institusi pendidikan swasta yang berjaya dan berpengaruh dalam pembangunan pendidikan negara.

Cikgu Anda dijayakan oleh gabungan pelakon berpengalaman luas dan generasi baharu, iaitu Dato’ Ahmad Tamimi Siregar, Abon, Mubarak Majid, Hairi Safwan, Najua P. Ramlee, Che Mat Raja Lawak, Sarah Fazny, Irea Sabariah, Shasha Marcela, Amir Ameezan, Fitri Amran, dan Rizal.

Cikgu Anda mengisahkan Nazri (lakonan Che Mat Raja Lawak) yang nekad berhijrah ke Kuala Lumpur untuk menimba ilmu di YAA setelah kecewa hanya memperoleh gred 3 dalam peperiksaan Sijil Pelajaran Malaysia. Sasaran utama Nazri untuk lulus cemerlang dalam peperiksaan Sijil Tinggi Persekolahan (STP) dan kemudian ke institusi pengajian tinggi. Dengan bantuan Cikgu Anwar Ibrahim (Hairi Safwan), Nazri diterima menjadi pelajar.

Nazri hidup sebatang kara di Kuala Lumpur. Segala kos sara hidup dan pelajaran terpaksa diusahakannya sendiri. Nazri bekerja di kedai makan Amjal. Biasanya jika dia bekerja pada waktu malam, dia akan belajar pada waktu siang. Begitu juga sebaliknya bersilih ganti.

Dengan bantuan pendidikan dari keluarga YAA, Nazri lulus cemerlang dalam STP dan berjaya melanjutkan pelajaran ke Universiti Malaya. Anwar sebagai Penaung YAA akan hadir sama menonton bersama-sama isteri dan ahli keluarga pada 10 Jun nanti. Tiada bayaran tiket dikenakan untuk menonton Cikgu Anda.

Selain Suhaimi, Amran, Anwar dan para pelakon Cikgu Anda, turut hadir ialah Pengarah Jabatan Kebudayaan dan Kesenian Negara Wilayah Persekutuan Kuala Lumpur, Hidayatul ‘Ein Mohamad Azmi dan Ketua Pegawai Eksekutif hotel tersebut yang juga Penerbit Eksekutif, Dato’ Seri Razali Mohd Sham.

Majlis pelancaran dan sidang media itu turut diserikan dengan persembahan fragmen teater Cikgu Anda yang dijayakan oleh Che Mat, Abon, Najua, Irea, dan Dato’ Ahmad Tamimi.


Produk IKS Tempatan di HIMPUN 2023

Untuk mendapatkan maklumat terkini, ikuti kami melalui Telegram

Langkawi – Pada 21 hingga 29 Mei 2023 yang lalu, berlangsungnya HIMPUN 2023 di Lapangan Terbang Antarabangsa Langkawi bermula dari pukul 9 pagi hingga 9 malam. HIMPUN 2023 merupakan pameran dan jualan produk Industri Kecil Sederhana (IKS) tempatan berasaskan fesyen, kraf, kecantikan dan makanan. Acara ini merupakan platform runcit inisiatif anjuran oleh Malaysia Airports Holdings Berhad (MAHB) dan Pusat Pembangunan Reka Bentuk Malaysia (DDEC).

Pelbagai aktiviti menarik disediakan kepada pengunjung, antaranya termasuklah sudut sukan rakyat, mencuba makanan, demonstrasi dan pameran seni visual, demonstrasi menganyam tikar mengkuang, persembahan muzik instrumental, ukiran kayu, demonstrasi penghasilan kraf, demonstrasi fesyen, persembahan tarian tradisional, kuiz dan mencanting batik.

Antara peserta jualan dan pameran ini termasuklah Earth Heir, Fuse Kuala Lumpur, JALLA, Eartheories, Sense of Malaysia, AASYQN, Woodworks, Empayar Kaki Lima, The Wander Lust Hijab, Mi, Broad Hub, Jabatan Pembangunan Orang Kurang Upaya, Unique Souvenir, Binshahidan, Borneo Gemstones, LEO Snack & Nuts, Ina Souvenirs, Batek Lenggong, Wira Wahyu Enterprise, Mahsuri Gold dan Persatuan Artis Seni Visual Langkawi (LAVAA).

Acara ini mendapat sambutan memberangsangkan berikutan turut berlangsungnya acara Pameran Aeroangkasa dan Maritim Antarabangsa Langkawi (LIMA 2023) di lokasi berhampiran, iaitu Pusat Pameran Antarabangsa Mahsuri. Sebelum ini, HIMPUN pernah diadakan pada tahun 2019, namun terhenti kerana pandemik COVID-19 yang melanda dunia.


Kemeriahan Hari Terbuka LAIN MACAM 2023

Langkawi – Pada 25 hingga 27 Mei 2023 yang lalu, telah berlangsung hari terbuka Langkawi International Marble Art Camp (LAIN MACAM 2023) di DiKaki Tower House Gunung Raya, Langkawi. LAIN MACAM 2023 dirasmikan oleh YBhg. Datuk Hajah Saraya Arbi, Ketua Setiausaha Kementerian Pelancongan, Seni dan Budaya Malaysia.

Acara ini membuka peluang kepada pengunjung untuk menyaksikan pembuatan arca batu pualam berjudul Lambis-lambis yang dihasilkan oleh Abdul Hamid Muhamad, Mohd Zahir Ismail, Mohd Alief Syukri Sakaran dan Siti Sahar Abouzainedin; arca Pakis Mendakap dihasilkan oleh Tajalli Abdullah, Nadzri Abdullah, Mohd Iskandar Mustafa dan Syahril Azwan Salleh serta arca Jalinan Rusuk oleh Muhamad Fatihad Fabillah, Suzuan Suhaimi, Mohd Syafiq Hassan dan Amirul Hafiz Mat Aziz. Uniknya, acara pada kali ini memaparkan penghasilan arca daripada batu pualam bersaiz besar, iaitu bersaiz 7 x 6 x 5 kaki.

Pelbagai acara pelengkap dilaksanakan, seperti bengkel (bengkel seni cyanotype oleh Balqis Mohd Tajali, bengkela seni mencanting batik oleh Razlan Mawart dan bengkel seni menghasilkan pesawat kertas oleh Edroger), permainan (hidden paper plane game), pertandingan bakat lukis pesona Langkawi anjuran bersama Balai Seni Negara Langkawi dan Jabatan Kebudayaan dan Kesenian Negara, pameran seni (pameran mini 555), bazar seni (disertai oleh Mawart, Natty Thriftshop, Rumah Bahang, The Pallets Store, SB Skate Shop, Hooligan Camp, Dreadfactori, Kolma, Kebun Burung Mandi, Koffeemillia, Ilham Ceramic, Ell Sorenson, Liquid Lab, Gelateria, Chetak Tiga, Dayang Lilin, Jogjaexpress, Batik Addicts, Level Lain, Driftwood Langkawi, Lis Cakery & Coffee, Jeans.Co, Langkawi Brewery, Yan Jah, Thrift Store Japan) dan jualan buku oleh Balbuk Haus, Kedai Hitam Putih dan penerbitan SVARA.

Sepanjang tiga hari berlangsungnya hari terbuka, turut diadakan sesi dialog, deklamasi puisi dan persembahan pentas. Antara yang turut serta mengisinya ialah Irshad Mobarak, Ahmad Mazlan Othman, Caravan of Praise, Petak Daud, Laskar Seni, Jasper, Park Lah, DJ Irie, Shaheth, Buddha Beat, Darren Ashley, Zulhezan dan Hafiz Hamzah, Langkawi Dub Club, Warnabumi, Amin Eusof, Nada Rasa, Zaidi Musa, SJ Ajiem, Hadi Ismael, No Good, DJ Biscuit, Late Night Frequency, Balok People, Masia One, Viona, Munirih, Moi Last Von, Kelam Bunyi, Concious Island Sound, Lamh.Co, DJ Alakazam dan Hafiz Jelir. Tidak ketinggalan ialah sesi tayangan wayang pacak oleh U-Wei Haji Saari.

LAIN MACAM 2023 dianjurkan bersempena dengan Pameran Aeroangkasa dan Maritim Antarabangsa Langkawi (LIMA 2023) oleh Kementerian Pelancongan, Seni dan Budaya Malaysia, Balai Seni Negara, Balai Seni Negara Langkawi bersama rakan penaja Bina Darulaman Berhad dan rakan kerjasama iaitu Tentuhala Collective, DiKaki Tower House dan Balbuk Haus. LAIN MACAM 2023 merupakan penjenamaan semula International Marble Art Camp (IMAC) dan penganjuran kali ini merupakan edisi keempat sejak mula dianjurkan pada tahun 2019.

Turut hadir pada hari terbuka ini ialah Encik Amerrudin Ahmad, Pengarah Balai Seni Negara, YBrs. Dr. Azmil Munif Mohd Bukhari, Pengurus (Bahagian Pelancongan) Lembaga Pembangunan Langkawi (LADA), Tuan Haji Sazilan Md Is, wakil penaja Bina Darulaman Berhad (BDB), dan Encik Muhammad Hazrin Abdul Malek @ Moktar, Pengarah Balai Seni Negara Langkawi.


Tahlil dan Bacaan Yasin 50 Tahun Pemergian Tan Sri P. Ramlee

Kuala Lumpur – Pada 29 Mei 2023 yang lalu merupakan tarikh pemergian Tan Sri P. Ramlee ke rahmatullah yang ke-50 tahun. Selama 49 tahun sebelumnya, waris dan ahli keluarga Seniman Agung ini mengadakan majlis tahlil, dan bacaan Surah Yasin  pada setiap tahun di lokasi yang berbeza, termasuk rumah kelahirannya di Jalan P. Ramlee, Pulau Pinang, yang kini dipanggil Rumah P. Ramlee.

Bertempat di Pustaka Peringatan P. Ramlee (PPPR) di Taman P. Ramlee, cucu kepada Tan Sri P. Ramlee, iaitu Najua, 35 tahun, dan kakaknya, Natasya, 36 tahun, mengambil inisiatif mengadakan majlis tahlil, dan bacaan Surah Yasin yang dianggap istimewa.

Majlis tersebut dilangsungkan di tempat yang juga rumah terakhir yang didiami P. Ramlee bersama-sama isteri, Allahyarhamah Biduan Negara Puan Sri Saloma sejak tahun 1964, yang merupakan hadiah serta tanda penghargaan Shaw Brothers kepada beliau dan menjadi lambang kegemilangan kegiatan seni industri perfileman negara pada ketika itu.

Menurut Najua, atau lebih dikenali sebagai pelakon, penyanyi dan pengacara dengan nama Najua P. Ramlee, walaupun majlis tahlil dan bacaan Surah Yasin pernah diadakan di lokasi tersebut, tetapi bersempena dengan lima dekad pemergian datuknya itu, amat sesuai diadakan di situ. Pihak PPPR juga tiada sebarang masalah memberikan kerjasama dalam penganjurannya. Tahlil dan bacaan Surah Yasin dipimpin oleh pegawai dari Arkib Negara Malaysia (ANM).

Selain waris dan ahli keluarga P. Ramlee, serta kenalan, peminat dan pengkaji, Najua dan Natasya turut mengundang orang ramai yang berkelapangan masa untuk hadir.

Antara yang hadir termasuklah penyanyi veteran Rozita Rohaizad, pelakon veteran terkenal Mubarak Majid dan Rashidah Jaafar serta beberapa orang pelakon lain, seperti Mohd. Saifullah Ghazali, bersama-sama Pengarah Bahagian Arkib Negarawan, ANM, Hanizah Jonoh dan Pengurus PPPR, ANM, Daslila Mohd. Dahlan.


Belasungkawa Fatimah Chik: Pelukis Seni Budaya Tradisional Melayu

Untuk mendapatkan maklumat terkini, ikuti kami melalui Telegram

Pelukis wanita terkenal tanah air Fatimah Chik telah kembali ke Rahmatullah pada 26 Mei 2023 di Hospital Sungai Buloh, Selangor. Fatimah Chik yang meninggal dunia pada usia 75 tahun terlebih dahulu dimasukkan ke hospital kerana masalah jantung.

Perjalanan pelukis wanita hebat ini bermula pada tahun 1968 ketika dia menyertai sekolah seni lukis dan seni reka di Institut Teknologi MARA (ITM) dalam jurusan tekstil.  Setelah tamat pengajian Fatimah mula bekerja sebagai pereka di beberapa buah tempat dan kemudiannya menjadi pelukis sepenuh masa.

Karya Fatimah Chik mempamerkan pengaruh kuat seni dan budaya tradisional Melayu dengan motif dan corak diilhamkan dari flora yang mengangkat tekstil dan seni Melayu tradisional.  Tema seperti persoalan identiti, warisan, agama dan isu sosial mencerminkan pengalaman dan pemerhatiannya sendiri terhadap masyarakat lalu diterjemahkan dalam bentuk yang kreatif. Karyanya juga turut disulam dengan banyak elemen kontemporari dan ini mencipta satu gabungan unik estetika tradisional serta moden.

Penggunaan warna-warna terang serta stroke yang ekspresif menambahkan lagi elemen bertenaga dan dinamisme pada karya seninya. Teknik catan batik dengan corak geometrik dengan komposisi menegak dan melintang yang begitu sebati serta sinonim dengan dirinya ialah manifestasi identitinya.

Fatimah menghasilkan karya bermula dengan dia mengecap kain dengan lilin panas dan mencelupkannya dalam pewarna berulang kali sehingga mencapai kesan yang diinginkan. Sentuhan kreatifnya bukanlah satu proses yang biasa, tetapi menggabungkan teknik batik tradisional dengan kaedah shibori; satu teknik pewarnaan seni Jepun kuno. Fatimah menggelarkan teknik ini sebagai kaedah “shiboritik“.

Fatimah juga pernah menyatakan bahawa dalam proses berkarya seseorang itu perlu menggambarkannya dahulu dalam mindanya. ‘Visualisasikan dalam minda kerana produk akhir dalam fikiran kita bukan di atas kertas,’ ujarnya. Fatimah juga tidak merancang apa-apa. Semuanya ada dalam fikiran. Jika dia berkeinginan sesuatu rekaan, maka terhasillah bentuk tersebut.

Isteri kepada pelukis Redza Piyadasa ini turut menyatakan bahawa pada tahun 1974 ketika mengikuti suaminya ke Hawaii, Fatimah mula menemui dirinya sendiri serta akar budayanya. Perkenalan dengan seniman serta penyelidik di Hawaii membuatkan Fatimah menyedari dirinya tergolong dalam kumpulan budaya yang lebih unik daripada apa yang diketahui. Perkara ini merujuk kepada kepulauan Nusantara dan Malaysia adalah antara pulau-pulaunya.

Di Hawaii juga Fatimah mula membuat kajian berkaitan dengan tekstil dan tradisi motif Asia Tenggara yang kemudiannya menjadi subjek utama dalam karyanya. Motif-motif ini ialah tanda dan simbol serta mempunyai makna falsafah yang simbolik berkaitan dunia yang kita diami.

Sekembalinya Fatimah ke Malaysia pada tahun 1977, dia mula memindahkan rekaannya kepada blok batik. Fatimah sering bereksperimen dengan pengubahsuaian reka bentuk yang mempunyai makna tersendiri. Tahun 80-an juga merupakan satu titik tolak yang penting buat kariernya sebagai seorang pelukis. Ketika itu berlaku satu era transisi penggunaan batik sebagai kraf kepada batik sebagai seni halus.

Dalam berkarya juga Fatimah telah berjaya menghasilkan pelbagai siri lukisan dan salah satunya ialah siri Sejadah yang dihasilkan pada tahun 2002. Siri lukisan ini merupakan salah satu daripada karyanya yang begitu kuat dengan pengaruh budaya Melayu dan agama Islam. Lukisan-lukisan ini dihasilkan berdasarkan motif bunga kenanga, pucuk rebung dan bentuk geometrik yang dihasilkan secara berulang-ulang dengan komposisi melintang dan menegak serta bersifat dekoratif tetapi masih kental dengan elemen tradisional Melayu.

Gabungan warna panas dan sejuk pula memberi kesan tersendiri pada khalayak yang melihatnya yang membangkitkan satu semangat yang begitu spritual kerana olahan warna tersebut benar-benar menyentuh emosi selain memberi rasa keselesaan. Sungguhpun demikian, yang lebih penting dalam siri Sejadah ini ialah maksud tersirat yang ingin ditonjolkan iaitu simbolik kepada syahadah yang dilafazkan iaitu “lailahaillallah”. Siri ini juga mengingatkan kita kepada rukun Islam yang kedua iaitu solat.

Semoga perjuangan seni Fatimah Chik menjadi pembakar semangat buat pengkarya tanah air untuk terus giat berkarya. Kegigihan Allahyarhamah juga harus menjadi contoh buat semua terutamanya seniman wanita agar terus cekal mengangkat martabat wanita agar sebaris dengan seniman lelaki. Semoga Allah SWT mencucuri rahmat ke atasnya.

Penulis merupakan pensyarah seni visual di Akademi Seni Budaya dan Warisan Kebangsaan (ASWARA).


Filem Kehebatan Tentera Darat Malaysia di Pawagam Menjelang Hari Kemerdekaan ke-66

Kuala Lumpur – Selepas menjalani penggambaran di Turki dan Malaysia dari 14 Jun sehingga 6 September 2022, filem yang diilhamkan daripada kisah benar, iaitu MALBATT: Misi Bakara bakal menjengah pawagam berhampiran anda bermula 24 Ogos 2023 depan.

Pengarah dan juga penerbitnya, Andrian Teh, mengesahkan bahawa filem bercorak aksi lasak patriotik ini sudah bersedia dipertonton bersempena dengan sambutan bulan kemerdekaan negara bagi tahun 2023.

“Baki beberapa bulan ini akan digunakan sebaik-baiknya untuk menyunting dan membuat sentuhan terakhir sebelum hari mula tayangan MALBATT: Misi Bakara,” katanya yang juga pengarah PASKAL The Movie (2018), dan Wira (2019).

Adrian memberitahu ketika berusia 17 tahun, beliau menonton filem Black Hawk Dawn (2001), arahan Ridley Scott (yang mengutip $173 juta), dan amat menyukai malah kagum dengannya.

“Namun demikian, saya langsung tidak terfikir akan berpeluang untuk menceritakan kisah bersejarah dalam Black Hawk Dawn itu dari sudut pandangan Malaysia,” kata Adrian yang terpanggil untuk menceritakan kejadian sebenar kepada semua.

Justeru, Adrian mengerahkan segala sumber, usaha, kepakaran dan teknik penggambaran untuk menyiapkan MALBATT: Misi Bakara. Beliau menganggap filem ini yang paling sukar dihasilkannya tetapi berharap semua orang akan berpuas hati kelak.

Adrian menyatakan sedemikian ketika berucap dalam majlis Pelancaran Filem dan Sidang Media MALBATT: Misi Bakara di GSC Mid Valley pada 30 Mei lalu. Turut hadir ialah Panglima Tentera Darat, Jeneral Datuk Seri Mohammad Ab. Rahman; serta Tan Sri Vincent Tan Chee Yioun, Tee Yee Peng, Dato’ Razak Al-Malique, Carla Soong, Yk Tung dan Raja Jastina Raja Arshad selaku Penerbit Eksekutif.

Timbalan Panglima Tentera Darat, Leftenan Jeneral Datuk Muhammad Hafizuddeain Jantan; Pengerusi Perbadanan Kemajuan Filem Nasional Malaysia (FINAS), Dato’ Kamil Othman; Pengarah Kanan Kejuruteraan FINAS, Ts Raja Adhzim; Ketua Pegawai Eksekutif Kumpulan Berjaya Land, Syed Ali Shahul Hameed; Pengarah Urusan Berjaya Pictures, Budi Citawan Wan Hanafi; dan Ketua Pegawai Eksekutif Kumpulan Golden Screen Cinemas, Koh Mei Lee turut hadir.

Menariknya, selain merupakan filem Malaysia pertama dalam IMAX, MALBATT: Misi Bakara juga ialah filem tanpa watak wanita apabila dibintangi 17 orang pelakon lelaki tanah air bertaraf bintang/besar dan kecil mendukung watak anggota Tentera Darat Malaysia.

Kesemua mereka kecuali Fauzi Nawawi, iaitu Bront Palarae, Shaheizy Sam, Hairul Azreen, Zahiril Adzim, Iedil Dzuhrie, Adlin Aman Ramlie, Tony Eusoff, Syazwan Zulkifly, Gambit Saifullah, Nafiez Zaidi, Dafi Ismail Sabri, Taufiq Hanafi, Ikhram Juhari, Safwan Nazri, Dini Schatzmann, dan Theebaan G ikut hadir.

MALBATT: Misi Bakara dipersembahkan oleh Tentera Darat Malaysia bersama-sama Berjaya Pictures Sdn. Bhd., Act 2 Pictures Sdn. Bhd., Fast Bikes Sdn. Bhd., Aurum Investments Limited, serta Golden Screen Cinemas Sdn. Bhd., dan Astro Shaw Sdn. Bhd.

Menurut Jeneral Datuk Seri Mohammad dalam ucapan beliau, pihaknya berharap MMB dapat memaparkan fakta sebenar peristiwa bersejarah di Mogadishu itu kerana dibuat berdasarkan maklumat daripada mereka yang terlibat secara langsung dalam pertempuran tersebut.

“Fakta sebenar memang penting ditonjolkan demi menghargai pengorbanan anggota tentera yang menyabung nyawa untuk menyempurnakan amanah negara,” tegas beliau yang kemudian ditambah oleh Hairul semasa soal jawab sidang media bahawa beliau memang mahu terlibat dengan filem yang boleh memaparkan kehebatan Malaysia dan angkatan tentera daratnya di mata dunia seperti MALBATT: Misi Bakara.

Pada majlis itu juga turut diumumkan beberapa buah anak syarikat kepada Berjaya Corporation yang menjadi rakan promosi filem MALBATT: Misi Bakara. Kesemuanya akan menampilkan pelbagai promosi bersempena dengan tayangan filem. Kerjasama penerbit filem dengan syarikat-syarikat gergasi tersebut bakal menjadi penanda aras kepada industri perfileman negara.

Berjaya Pictures, sebuah anak syarikat di bawah Berjaya Land, merupakan pelabur terbesar dalam filem ini. Sehubungan dengan itu, Vincent berharap filem ini mampu memberikan inspirasi kepada penonton untuk menghargai perjuangan wira tanah air.

“Wira-wira MALBATT telah membuktikan tiada halangan yang tidak boleh diatasi apabila kita berdiri bersama-sama. Mereka telah menunjukkan kuasa perpaduan dalam kepelbagaian. Ini ialah prinsip asas negara kita yang tercinta,” kata Vincent.

MALBATT: Misi Bakara menampilkan kisah benar mengenai operasi menyelamatkan tentera Amerika Syarikat yang terperangkap apabila helikopter Black Hawk mereka terhempas di Somalia.

Pada tahun 1993, semasa perang saudara di Somalia, kebuluran dan kematian melanda negara itu. Operasi pengaman Pertubuhan Bangsa-Bangsa Bersatu telah ditubuhkan di Mogadishu untuk membantu serta melindungi kegiatan kemanusiaan daripada diserang dan disembelih oleh Panglima Perang Somalia Jeneral Mohamed Farrah Aidid, dan militannya.

Pada 13 Oktober 1993, selepas berjaya menyelamatkan wartawan asing daripada cengkaman militan, Batalion Malaysia (MALBATT) menerima perintah kecemasan baharu daripada Operasi Pertubuhan Bangsa-Bangsa Bersatu di Somalia atau UNOSOM.

Semasa percubaan memberkas Menteri Luar Aidid dan penasihat politik tertingginya, dua buah helikopter tentera Amerika Syarikat ditembak jatuh. Juruterbang dan anak kapal bersama-sama 70 orang renjer Amerika Syarikat terperangkap dan dikelilingi militan tanpa jalan keluar.

Misi MALBATT ialah membantu tentera Amerika Syarikat menyelamatkan semua anggota tentera mereka sama ada hidup atau mati.


Melestarikan Bahasa Melayu sebagai Bahasa Ilmu Tinggi

Untuk mendapatkan maklumat terkini, ikuti kami melalui Telegram

BANGI–Bulan Bahasa Kebangsaan mula digerakkan oleh Dewan Bahasa dan Pustaka (DBP), iaitu agensi kerajaan yang diberi amanah untuk memajukan dan mengembangkan bahasa kebangsaan sejak tahun 1960-an. Gerakan Bulan Bahasa Kebangsaan yang disusuli dengan beberapa gerakan lain seperti Gerakan Cintailah Bahasa Kita dan Gerakan Bahasa Kebangsaan Sektor Swasta masih relevan dan terus dilaksanakan untuk memacu perkembangan bahasa menurut keperluan zaman. Kini, antara keperluan yang mendesak termasuklah melestarikan bahasa Melayu sebagai bahasa ilmu tinggi.

Dalam usaha menyuburkan karya ilmu, daya hidup tamadun menjadi faktor yang penting. Daya hidup tamadun sesuatu bangsa banyak bergantung pada perkembangan ilmu dalam pelbagai bidang. Beberapa asas falsafah dan kesejarahan telah dibincangkan dan disusuli oleh beberapa cadangan operasional untuk merealisasikan daya hidup tamadun melalui usaha penyuburan ilmu dalam kaitannya dengan pemerkasaaan tamadun Melayu.

Globalisasi sebagai fenomena sejagat memberikan kesan kepada tamadun sedunia. Pola globalisasi sehala (dari Barat ke Timur) perlu diubah dengan mewujudkan pola globalisasi dua arah (Barat ke Timur dan Timur ke Barat), salah satunya melalui sumbangan persuratan tamadun Timur. Keterbelakangan dalam bidang ilmu menjadi salah satu sebab yang menjejaskan daya hidup tamadun. Usaha pemerkayaan khazanah ilmu penting untuk daya hidup dan penakatan Melayu, termasuklah sebagai penyumbang globalisasi seimbang.

Demikianlah antara penerangan menarik oleh Profesor Datuk Seri Dr. Haji Awang Sariyan, iaitu Pengerusi Lembaga Pengelola DBP, selaku Pengarah Institut Alam dan Tamadun Melayu (ATMA), Universiti Kebangsaan Malaysia (UKM), ketika menyampaikan ucap utamanya dalam Webinar “Bahasa Melayu dalam Pelestarian Budaya Keilmuan”, bersempena dengan Program Bulan Bahasa 2021, anjuran Akademi Kepimpinan Pendidikan Tinggi (AKEPT) dengan kerjasama ATMA, UKM, menerusi aplikasi Webex pada pukul 2.30 petang tadi, manakala YBrs. Profesor Madya Dr. Yazrina Yahya, Timbalan Pengarah AKEPT pula menyampaikan ucapan penutupan program.

Sementara itu, sesi perbincangan dalam format Sidang Meja Bulat yang bertemakan “Bahasa Melayu dalam Pelestarian Budaya Keilmuan” bagi program Bulan Bahasa 2021 turut diadakan yang terbahagi kepada tiga bidang, iaitu sains dan teknologi, sains sosial dan kemanusiaan serta industri dan produktiviti.

Sidang ini dipengerusikan oleh Profesor Dr. Mariyam Jameelah Ghazali, Profesor Madya Dr. Zuliskandar Ramli dan Dr. Salvinder Singh. Sidang meja bulat ini menghimpunkan ahli akademik dalam setiap bidang yang menjadikan program ini sebagai platform kepada tokoh, ahli atau pakar bidang untuk membincangkan hala tuju dan peranan bahasa Melayu dalam pelestarian budaya keilmuan. Pandangan mereka itu kemudiannya dirumuskan dan dibentangkan kepada pihak AKEPT untuk diserahkan kepada pihak berkepentingan.


Balai Seni Negara Anjur Pertandingan Bakat Muda Sezaman 2023

Kuala Lumpur – Balai Seni Negara akan menganjurkan Pertandingan Bakat Muda Sezaman 2023 (BMS23) yang terbuka untuk para seniman muda Malaysia di bawah usia 35 tahun.

Pertandingan seni visual dwitahunan BMS menjadi acara berprestij bagi pengkarya seni kontemporari untuk mengetengahkan idea dan kreativiti sezaman sejak diperkenalkan pada tahun 1974.

Dalam kenyataan media yang dikeluarkan oleh Balai Seni Negara hari ini, BMS23 yang berkonsepkan “Seni di Lokasi“ menyediakan ruangan kepada seniman untuk mempamerkan kreativiti dalam konteks sezaman dengan kandungan karya yang mencabar ruang dan masyarakat.

Selaras dengan objektif yang mengetengahkan idea dan kreativiti budaya kontemporari dalam pendekatan baharu, peserta bebas mencadangkan lokasi pilihan mereka di seluruh Malaysia bagi mempamerkan karya.

Pertandingan BMS23 juga membuka ruang cadangan yang lebih mencabar di mana-mana lokasi dengan penyertaan kolektif peserta bersama-sama masyarakat sebagai anjakan kepada peserta untuk meneroka ruang tanpa sempadan dalam penghasilan karya seni kontemporari bersesuaian dengan lokasi yang terpillih.

Pertandingan ini menawarkan hadiah sebanyak RM30 000 bagi pemenang Anugerah Utama dan Anugerah Juri berjumlah RM15 000.

Di samping itu, Anugerah Pilihan Pelawat Online dan Anugerah Pilihan Pelawat On Site akan diberikan kepada tiga pemenang, iaitu tempat pertama berjumlah RM2500, tempat kedua RM1500 dan tempat ketiga RM1000.

Penyertaan BMS223 terbuka kepada pelajar seni dan mahasiswa warganegara Malaysia, boleh disertai secara solo mahupun berkumpulan. Tarikh tutup pendaftaran bagi pertandingan adalah sebelum 31 Julai 2023.

Untuk terma dan syarat, individu yang berminat boleh melayari laman sesawang Balai Seni Negara di laman web www.artgallery.gov.my atau menghubungi urus setia pertandingan melalui talian 03-40267000 atau e-mel kepada [email protected].


Adat Warisan Melayu Dipelihara Selagi Selari dengan Syarak

Kangar – Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail bertitah bahawa adat warisan masyarakat Melayu perlu dipelihara selagi adat tersebut selari dengan hukum-hakam yang telah ditetapkan oleh syarak.

Adat warisan yang merupakan khazanah turun-temurun seharusnya tidak bertentangan dengan pegangan teguh Ahli Sunah Waljamaah agar terus lestari ke generasi seterusnya.

Walaupun terdapat pepatah Melayu yang menyatakan “biar mati anak jangan mati adat”, namun syariat yang merupakan undang-undang atau perlembagaan hidup masyarakat Melayu khasnya masyarakat Melayu Perlis perlu diberikan keutamaan kerana kedudukannya mengatasi adat resam yang telah diamalkan.

Demikian titah baginda ketika berangkat mempengerusikan Mesyuarat Jawatankuasa Adat Istiadat Melayu Perlis sidang pertama bagi tahun 2023 yang berlangsung di Wisma MAIPs, Pengkalan Asam, Kangar, Perlis.

Titah baginda lagi, Islam membenarkan adat resam dalam masyarakat Melayu Perlis dan boleh diangkat menjadi hukum yang diguna pakai di sisi syariat sekiranya menepati syarat sesuatu uruf sebagaimana yang telah dibincangkan oleh ulama usul fiqah.


Puteri Daun Emas Cukup Rencah sebagai Teater Bangsawan

Untuk mendapatkan maklumat terkini, ikuti kami melalui Telegram

Johor Bahru – Tema yang sangat relevan dengan senario pada masa ini yang dipaparkan dalam teater Puteri Daun Emas, cukup rencahnya untuk diangkat sebagai sebuah teater bangsawan.

Puteri Daun Emas mengisahkan tentang fitnah yang berlaku di dalam istana dan perebutan takhta kerajaan Wangsa Ghaznawiyah sehingga Puteri Daun Emas dititahkan dibuang ke hutan belantara, dan diselamatkan oleh inang istana.

Setelah dewasa, Puteri Daun Emas kembali semula ke istana dan membongkar semua rahsia kejahatan bonda tirinya yang menjadi dalang kehancuran kerajaan Wangsa Ghaznawiyah.

Hubungan golongan aristokrat dengan rakyat jelata jelas menjadi keutamaan dalam pementasan teater ini.

Penyumbang utama dalam teater bangsawan ini ialah elemen extra-turn, iaitu slot selingan antara babak cerita dalam bangsawan yang mencerminkan identiti teater bangsawan.

Penggunaan dialog bangsawan yang menggunakan bahasa istana dengan beberapa kosa kata sastera Melayu klasik oleh barisan pelakon anak-anak Johor yang berbakat besar dalam seni teater menjadikan teater bangsawan ini sangat “hidup” dan mengagumkan.

Menurut pengarahnya, Mann Che Kah, teater bangsawan di negeri Johor akan dijadikan produk seni dan sastera kebangsaan bagi menggalakkan pembangunan budaya setempat dan menarik kehadiran pelancong dari dalam dan luar negeri.

Mann Che Kah merupakan aktivis teater negeri Johor yang disegani dan telah meraih banyak kejayaan dalam pementasan teater tempatan dan antarabangsa.

Puteri Daun Emas merupakan karya terbaharu beliau yang dipentaskan di Dewan Utama, Kompleks Warisan Sultan Abu Bakar, Johor Bahru pada 9 dan 10 Jun 2023, anjuran Yayasan Warisan Johor dengan kerjasama Majlis Teater Negeri Johor serta sokongan Dewan Bahasa dan Pustaka Wilayah Selatan (DBPWS).

Turut hadir sebagai tetamu kehormat ialah YAM Tunku Fatimah Tunku Osman, YB Profesor Dato’ Dr. Kassim Thukiman, Ahli Penasihat Jumaah Majlis Diraja Johor dan Encik Mohd. Riduwan Wahab, Pengarah DBPWS.


Program Menyemarakkan Seni Budaya: Festival Seni Rakyat Terengganu Bakal Diadakan pada 17 Jun 2023

Kuala Terengganu – Program Menyemarakkan Seni Budaya: Festival Seni Rakyat Terengganu akan berlangsung pada 17 hingga 18 Jun 2023, Sabtu dan Ahad ini, di Pekarangan Kompleks JKKN Terengganu, Kuala Ibai, Terengganu. Pelbagai program kesenian dan kebudayaan rakyat Terengganu akan dipersembahkan kepada khalayak yang hadir.

Encik Samsuring Meli,  Pengarah Jabatan Kebudayaan dan Kesenian Negara (JKKN), Terengganu ketika dihubungi berkata, program anjuran Jabatan Kebudayaan dan Kesenian Negara, Terengganu dan Kementerian Pelancongan Seni dan Budaya (MOTAC) dengan kerjasama erat jabatan kerajaan peringkat persekutuan dan negeri serta pertubuhan bukan kerajaan di Terengganu ini sangat bernilai dalam aspek kerjasama dan juga gabung jalin tenaga yang memberi manfaat besar kepada orang ramai melalui pengisian program yang bakal dilangsungkan.

Program yang julung kali diadakan di pekarangan Kompleks JKKN Terengganu ini memberi ruang dan peluang kepada penggiat seni dan agensi awam berkaitan untuk menyerlahkan bakat dan produk mereka dalam bidang seni dan budaya. Selain itu, program ini dapat membantu penggiat seni dan peniaga budaya menjana ekonomi melalui persembahan, pertandingan, pameran dan melalui keluaran produk-produk seni dan budaya yang dipamerkan dan dijual kepada orang ramai, misalnya makanan dan hasil kraf tangan.

Program ini juga mengangkat identiti seni warisan dan budaya negeri Terengganu yang hampir pupus, misalnya kesenian lagu Saba dengan mengadakan Bengkel Pemantapan Lagu Rakyat Terengganu (Lagu Saba) dan demonstrasi persembahannya pada 18 dan 19 Jun 2023 yang dianjurkan oleh Dewan Bahasa dan Pustaka Wilayah Timur dengan kerjasama JKKN Terengganu dan Persatuan Selampit Seni Negeri Terengganu (SELAMPIT).

Dua orang tokoh penggiat lagu Saba ditampilkan, iaitu Mok Zah Saba, Tokoh Seni Budaya Terengganu dan Mohd Kharudin Hanippah, penggiat teater dan lagu Saba.

Antara program memperkasakan seni budaya yang bakal memeriahkan program termasuklah Pertandingan Mewarna Kanak-kanak, Pertandingan Gasing Pangkah, Demonstrasi Permainan Gasing, Pertandingan Busana Pendekar Muda, Pertandingan Ratu Kebaya Cilik, Demonstrasi Sobek Wau, dan Pertandingan Wau Lang Sapir (wau tradisi negeri Terengganu).

Turut diadakan Pertandingan Tarian Rampaian Tradisional Sekolah Rendah dan Menengah, Pertandingan Memanah Dewasa dan Kanak-kanak, Permainan Tradisi Kanak-kanak, Pertandingan Karaoke Lagu-lagu Saleem Iklim. Artis jemputan yang diundang ialah Roy Kapilla dan Juara Bintang Asli Kebangsaan,  Najib Hamzah. Persembahan kesenian rodat dan seni silat turut diketengahkan.

Istimewanya program ini turut melibatkan masyarakat nelayan dan kampung dalam Demonstrasi Mukat Lekong, iaitu kaedah memukat ikan yang menjadi amalan tradisi masyarakat nelayan Terengganu. Pelbagai pameran daripada agensi kerajaan turut diadakan dan pemupukan budaya membaca melalui jualan buku dengan diskaun khas daripada Ujana Buku, Dewan Bahasa dan Pustaka Wilayah Timur memeriahkan lagi program.

Ayuh, datanglah beramai-ramai bersama-sama keluarga dan sahabat handai ke Program Menyemarakkan Seni Budaya: Festival Seni Rakyat Terengganu!


Lukisan Akrilik Dekat di Hati Azrin Abu Seman

Untuk mendapatkan maklumat terkini, ikuti kami melalui Telegram

Sejak usia 11 tahun lagi Azrin Abu Seman atau lebih mesra dikenali sebagai Aren, mula didedahkan dengan dunia seni catan atau lukisan. Ayah beliau, Abu Seman yang merupakan seorang pegawai perikanan yang gemar melukis pelbagai subjek dalam karya lukisannya. Bak kata orang, di mana tumpahnya kuah jikalau tidak ke nasi, begitulah Aren dan ayahnya.

“Ayah saya gemar melukis pemandangan, flora dan fauna. Beliau sangat menggalakkan kami empat orang adik-beradik untuk menerokai hobi melukis. Namun akhirnya, hanya saya yang mewarisi bakat beliau dan serius dengan minat tersebut.

“Sebenarnya sejak dari sekolah rendah lagi saya mempunyai minat terhadap apa sahaja aktiviti melibatkan seni seperti lakonan, tarian, nyanyian, kesusasteraan dan pastinya melukis. Minat melukislah yang paling dekat dengan jiwa saya.

“Karya pertama yang saya lukis ialah tumbuh-tumbuhan. Melihat hasilnya, saya tidak berpaling lagi untuk serius melukis. Medium lukisan saya tidak sahaja terhad kepada kertas lukisan, namun pokok-pokok tanaman ibu saya yang mempunyai saiz daun yang besar menjadi tempat saya berkarya sehinggakan ibu saya memarahi saya. Namun kejadian seumpama itu tidak menghentikan minat saya menerokai dunia lukisan dan seni,” jelas Aren yang kerap kali menjadikan dinding rumahnya sebagai tempat berkarya.

Menurut Aren lagi, pada era tahun 90-an, pendedahan mengenai peluang pendidikan dan pekerjaan melibatkan kerjaya “pelukis” agak terhad, justeru menyebabkan beliau beralih arah dengan menyambung pengajian dalam bidang seni bina.

“Saya menyambung pengajian peringkat Sijil Seni Bina di Institut Kemahiran MARA (IKM) di Alor Star, Kedah selama dua tahun. Selepas tamat pengajian, saya bekerja hampir setahun sebagai juru teknik bangunan di sebuah syarikat swasta di Subang Jaya, Selangor.

“Walaupun telah bekerja, saya masih menyimpan keinginan untuk menyambung pengajian dalam bidang seni bina. Alhamdulillah permohonan saya menyambung pengajian di Institut Teknologi MARA (UiTM) cawangan Seri Iskandar, Perak diterima. Selama hampir empat tahun belajar di UiTM Seri Iskandar, saya didedahkan dengan pelbagai subjek seperti Asas Seni Bina, Lukisan Teknikal dan Sejarah Seni Bina.

“Selepas berjaya menggenggam Diploma Seni Bina, saya mendapat tawaran menyambung pengajian dalam bidang Seni Bina Perancangan Perumahan dan Bangunan di Universiti Sains Malaysia (USM) Pulau Pinang,” terang Aren lagi.

Oleh sebab pembelajaran asas seni bina Aren telah kukuh, pembelajaran beliau di peringkat ijazah ini membolehkannya mengaplikasikan ilmu dan pengalaman belajar dari peringkat sijil, diploma hinggalah bekerja sebagai seorang juru teknik bangunan.

“Saya juga didedahkan aspek-aspek perancangan, pengurusan dan pentadbiran dalam industri seni bina. Walaupun memberi fokus pembelajaran dalam aspek seni bina, saya sebenarnya tidak pernah meninggalkan aspek “seni dan melukis” secara total. Minat dan kemahiran seni lukis saya berkembang dan tumbuh selari dengan kemajuan pencapaian akademik saya.

“Sepanjang di USM, saya kerap menyertai Bengkel Seni Bina anjuran Pertubuhan Arkitek Malaysia (PAM). Bengkel yang diadakan setiap tahun ini memerlukan saya memerah idea dan kreativiti serta menzahirkan bakat seni saya dalam setiap projek seni bina berdasarkan tema yang disyaratkan oleh pihak penganjur.

“Bengkel Seni Bina ini disertai oleh semua pelajar dan pensyarah universiti di Malaysia yang menawarkan kursus dan program Seni Bina. Selain pameran, terdapat pelbagai pengisian yang dibuat oleh pihak penganjur antaranya pertandingan projek seni bina terbaik,” ujar Aren.

Aren yang kini merupakan seorang pensyarah seni bina di Universiti Infrastruktur Kuala Lumpur (IUKL) masih lagi meneruskan minat beliau melukis khususnya menghasilkan lukisan abstrak.

“Oleh sebab saya belajar dan bekerja dalam bidang seni bina, seni yang saya terjemahkan lebih kepada konsep teknikal dan berdasarkan keperluan projek. Contohnya jika saya terlibat dalam projek pembinaan taman perumahan, jadi saya perlu mengkaji keperluan struktur binaan dan bahan serta kos pembinaan rumah terbabit. Perkara tersebut lebih serius berbanding dengan melukis lukisan abstrak atau projek lukisan secara adhoc seperti melukis mural, dekorasi atau seni hias dalaman bangunan-rumah.

“Namun dengan melukis lukisan abstrak khususnya, saya lebih bebas berkarya dan memilih warna, medium dan saiz kanvas. Biasanya saya berkarya apabila mempunyai masa terluang khususnya hujung minggu. Saya jadikan melukis ini sebagai hobi sampingan yang sebenarnya turut menjana pendapatan sampingan. Kini saya telah berjaya menjual hampir 20 unit lukisan di atas kanvas dalam pelbagai saiz.

“Saya serius melukis ketika Perintah Kawalan Pergerakan (PKP) bermula tahun 2019. Oleh sebab saya mengajar secara online, masa saya di rumah lebih banyak dan bagi mengisi waktu yang terluang itu, saya mula melukis di atas kanvas dengan menggunakan medium akrilik. Akrilik tidak sahaja mudah dibancuh dan digunakan berbanding dengan cat minyak selain mempunyai karaktor yang tersendiri. Ini menyebabkan saya amat menyukai medium akrilik.

“Pada peringkat awal, sekadar untuk mengisi masa lapang, namun apabila saya berkongsi setiap karya lukisan saya di media sosial peribadi, ramai kenalan alam maya yang menyatakan minat untuk membelinya,” terang Aren yang menjual lukisannya dengan harga bermula daripada RM1,500, bergantung kepada saiz, medium dan masa yang diperlukan untuk menyiapkan sesebuah lukisan tersebut.

Menurut Aren lagi, dalam bidang seni bina, beliau menjadikan Frank Gary (Kanada) dan Zaha Hadid (Iraq-British) sebagai idola, manakala dalam bidang seni lukis Aren meminati sentuhan Jackson Pollock (Amerika Syarikat), Gerhard Richter (Jerman) dan Le Corbusier (Perancis).

Di samping fokus dalam kerjaya beliau sebagai pensyarah, beliau turut berkesempatan menyertai pelbagai pertandingan melibatkan seni bina dan lukisan. Antara pencapaian beliau ialah pemenang tempat kedua Pertandingan Menghias Balkoni, KL Park Festival yang bertemakan “Pop Art & Botanical Garden, 2023” anjuran Dewan Bandaraya Kuala Lumpur (DBKL).

“Saya mengambil masa hampir lima hari untuk menyiapkan lakaran sebagai syarat utama untuk dinilai oleh pihak juri. Daripada 30 penyertaan peringkat penilaian, sebanyak 20 penyertaan terbaik disenarai pendek termasuk penyertaan saya. Alhamdullilah, saya mendapat tempat kedua dalam pertandingan tersebut,” jelas Aren yang merupakan antara pelukis amatur yang pernah menyertai Pameran Seni PANDORA anjuran Art Market Malaysia 2022. Selain itu, Aren juga pernah memenangi tempat ketiga, Pertandingan Menghias Kek 2019 anjuran DBKL.

Aren menyimpan impian untuk membuka sebuah akademi seni yang mempunyai komponen studio, bilik pameran, bilik mengajar dan lokasi penganjuran pelbagai acara seni. Hal ini penting untuk direalisasikan agar kemahiran dan pengalaman beliau dalam bidang seni bina dan seni lukis dapat dijadikan sebagai rujukan dan panduan kepada pelbagai pihak dan individu yang meminati bidang seni. Selain itu, Aren juga mahu mencipta nama sebagai pelukis abstrak yang berwibawa dan mampu menembusi industri seni kontemporari di luar negara.

“Saya juga mahu mendidik dan membetulkan tanggapan masyarakat bahawa bidang seni lukis mampu menjadi kerjaya yang stabil dan menjamin masa depan. Jika di luar negara, pelukis terkenal mampu menjual karya mereka jutaan ringgit, kenapa kita sebagai penggiat seni di Malaysia tidak mampu berbuat demikian.

“Kemajuan teknologi komunikasi khususnya media sosial (Facebook, Instagram dan TikTok), menjadi pelantar promosi dan pemasaran yang sangat efisien. Jadi saya berharap, para pelukis amatur seperti saya dapat menggunakan kemudahan tersebut dengan berhemah demi kemajuan industri seni (lukisan) di negara ini,” jelas Aren mengakhiri temu ramah.


Dato’ Awie Berdendang Keroncong di Istana Budaya

Untuk mendapatkan maklumat terkini, ikuti kami melalui Telegram

Kuala Lumpur – Bagaimana bunyinya apabila penyanyi terkenal tanah air yang sinonim dengan irama balada dan rock menyanyikan irama keroncong? Hal ini dapat diketahui apabila menonton Konsert Apresiasi Irama Keroncong Malaysia di Istana Budaya (IB) pada 5 dan 6 Ogos 2023.

Keroncong merupakan antara genre muzik yang cukup berpengaruh dalam kalangan masyarakat kita. Oleh sebab menganggap keroncong ada keunikan dan keistimewaan tersendiri, pihak Irama Studios menganjurkan Konsert Apresiasi Irama Keroncong Malaysia (KAIKM) dengan sokongan Kementerian Komunikasi dan Digital serta Mycreative Ventures Sdn. Bhd.

Lebih mengujakan persembahan para penyanyi dalam konsert berkenaan akan diiringi pemuzik yang cukup prolifik dari Orkestra Keroncong Irama Perindu. Orkestra tersebut merupakan kumpulan pemuzik yang ditubuhkan pada tahun 2004 seiring dengan penubuhan Irama Studios sendiri.

Haji Mahzan Manan selaku pengasas Irama Studios yang juga penganjur konsert berkenaan menegaskan yang paling utama pihaknya mahu irama keroncong terus bersemarak dan perkasa pada era sekarang kerana keunikan dan keistimewaannya yang tersendiri.

“Konsert Apresiasi Irama Keroncong Malaysia juga tidak dikhususkan untuk peminat tegar sahaja. Sebagai penganjur, kami mahu menarik minat penggemar muzik baharu untuk ikut mengenali seterusnya menikmati irama keroncong yang tidak wajar dilupakan,” ujar Mahzan yang juga komposer veteran.

Beliau seterusnya berharap KAIKM ini akan membuka mata dan mengimbau kembali lagu-lagu lama yang nostalgik menerusi lantunan vokal penyanyi hebat tanah air. Antara penyanyi veteran terkenal dan berpengalaman luas yang akan menjayakan KAIKM ialah Dato’ Yusni Hamid yang cukup ikonik dengan irama keroncong.

Yusni  bersama-sama Dato’ Khadijah Ibrahim, Dato’ Awie dan Datin Alyah yang bukan sinonim dengan irama keroncong. Mereka turut disokong oleh pelapis generasi baharu, iaitu Rasyidah Abd. Rahim (Bintang Klasik 2012), Rizal Ahmad (juara Bintang Nostalgia 2013) dan Jamilah Abu Bakar (Puteri Keroncong).

Selain itu, kemunculan Han Byul Juara Big Stage 2019 juga akan memberi kelainan dalam konsert ini kerana penyanyi kelahiran Korea tersebut akan turut berdendang irama keroncong yang merupakan pengalaman yang cukup baharu bagi dirinya.

“Para peminat mungkin sudah biasa mendengar Dato’ Yusni Hamid melantunkan irama keroncong. Begitu juga dengan Dato’ Khadijah Ibrahim yang bersuara merdu ketika menyanyikan lagu-lagu malar segarnya,” tambah Mahzan.

Datin Alyah pula, kata beliau lagi, mempunyai kredibiliti tersendiri dalam menyampaikan apa juga genre lagu kerana kehebatan bermain dengan emosi.

“Tetapi, memang jarang kita melihat Dato’ Awie menyanyi lagu keroncong kerana beliau sangat kental dengan lagu rock. Jadi, bayangkan bagaimana Dato’ Awie menyanyi keroncong?” ujar Mahzan lagi.

Sementara itu, Alyah menganggap kesempatan yang diberikan oleh Irama Studios untuk terbabit dalam KAIKM ialah satu penghormatan kepadanya.

“Sebagai penyanyi generasi pada masa ini, dapat berkongsi panggung dengan dua orang biduanita tersohor, iaitu Dato’ Yusni Hamid dan Dato’ Khadijah Ibrahim, yang amat saya segani memang mengujakan,” kata Alyah yang berharap pembabitannya dalam konsert berkenaan akan menambahkan ilmu buat diri sendiri dan menjadi kenangan manis kepada semua.

Selain Mahzan dan Alyah, turut hadir termasuklah Yusni, Han, dan Rizal serta Nazrul Asraff Mahzan (anak Mahzan sendiri) selaku penganjur bersama.

Sementara itu, Awie ketika dihubungi mengaku teruja untuk mendendangkan irama keroncong yang disifatkan mencabar kewibawaannya sebagai penyanyi solo.

“Sejujurnya saya sendiri teruja untuk mendengar suara sendiri menyanyikan lagu keroncong. Irama ini tidak mudah bagi saya, apatah lagi ia bukan ‘makanan’ saya. Tetapi, sebagai pelaku seni yang menghargai irama keroncong dan membesar bersama-samanya saya harap mampu memberikan variasi baharu dalam penyampaian keroncong iaitu keroncong cara Awie,” katanya.

Persoalan jenis keroncong Malaysia yang akan ditampilkan dan lagu-lagu yang bakal didendangkan – sama ada hanya ciptaan Mahzan atau lagu popular yang dikeroncongkan, atau lagu-lagu keroncong popular seperti Keroncong Kuala Lumpur, Alunan Biola, Uda dan Dara dan Keroncong untuk Ana turut berkumandang, akan terjawab dengan menonton konsert ini.

Antara melodi lagu popular ciptaan Mahzan termasuklah Sepetang di Pinggir Bukit (Dato’ Sudirman Haji Arshad), Cinta Abadi (Dato’ DJ Dave), Bunga Mawar (Gaya Zakri), dan Kerana Janji (Noor Kumalasari).


Outlet Baharu Karyaneka Dirasmikan di Muzium Negara

Untuk mendapatkan maklumat terkini, ikuti kami melalui Telegram

KUALA LUMPUR – Kementerian Pelancongan, Seni dan Budaya (MOTAC) melalui Kraftangan Malaysia dan anak syarikatnya, iaitu Syarikat Pemasaran Karyaneka Sdn. Bhd. (Karyaneka) telah mengadakan Majlis Perasmian Outlet Baharu Karyaneka di Muzium Negara. Majlis perasmian disempurnakan oleh YBhg. Datuk Hajah Saraya Arbi, Ketua Setiausaha Kementerian Pelancongan, Seni dan Budaya pada hari Jumaat, 16 Jun 2023. Turut hadir YBrs. Puan `Ainu Sham Haji Ramli, Ketua Pengarah Kraftangan Malaysia dan YBhg. Datuk Kamarul Baharin A. Kasim, Ketua Pengarah Jabatan Muzium Malaysia.

Karyaneka ditubuhkan pada tahun 1982 yang berperanan mempromosi dan memasarkan produk kraf tempatan daripada usahawan dan komuniti kraf seluruh negara. Pembukaan outlet baharu Karyaneka di Muzium Negara merupakan usaha berterusan untuk memasarkan produk kraf kepada pengguna. Sehingga kini Karyaneka mempunyai 10 outlet yang beroperasi sepenuhnya iaitu di Kompleks Kraf Kuala Lumpur, Kompleks Kraf Langkawi, Kompleks Kraf Johor, Kompleks Kraf Melaka, Malaysia Tourism Centre (MaTiC) Jalan Ampang, Dataran Putrajaya, Lapangan Terbang Antarabangsa Kuala Lumpur (KLIA), Lapangan Terbang Antarabangsa Langkawi dan Parlimen Malaysia serta di Muzium Negara.

Sempena dengan pembukaan outlet baharu, Karyaneka memberikan diskaun 10% bagi setiap pembelian produk kraf dan produk mangkuk tingkat (tiffin) percuma untuk setiap pembelian sekurang-kurangnya RM250. Karyaneka menawarkan produk kraf yang autentik dan beridentiti Malaysia bagi segmen produk cenderamata, hiasan dalaman, perhiasan diri, fesyen dan tekstil serta hiasan laman dan taman.

Selain daripada outlet fizikal, pembelian secara dalam talian juga boleh didapati di www.karyaneka.com.my. Karyaneka turut menyediakan perkhidmatan tempahan produk cenderamata kepada badan-badan korporat, swasta dan agensi kerajaan secara bersemuka. MOTAC berharap dengan pembukaan outlet baharu Karyaneka di Muzium Negara, kepelbagaian produk kraf tempatan dapat ditawarkan kepada pelancong dalam dan luar negara.